Wanita ditemukan mati dibunuh dan dibakar, polis tahan teman lelaki

IPOH, 4 Jun - Teman lelaki kepada wanita yang ditemukan dipercayai dibunuh dan dibakar di tepi Sungai Kuala Kangsar, di Kampung Talang Hulu, Kuala Kangsar Selasa lepas ditahan pihak polis selepas memberi keterangan.Ketua Polis Perak Datuk Mior Faridalathrash Wahid berkata lelaki berusia 20 tahun itu kini direman tujuh hari bermula hari ini.Semalam, bedah siasat ke atas mayat wanita itu mendapati punca kematiannya adalah akibat hentakan di kepala dengan kesan melecur yang teruk.Sebelum ini, Mior Faridalathrash dilaporkan berkata satu mayat wanita berusia 21 tahun dipercayai dibunuh ditemukan dalam keadaan terbakar pada 3.05 petang Selasa lepas.

Adik lelaki mangsa berusia 19 tahun turut membuat laporan mengenai kehilangan wanita itu dipercayai berkaitan dengan penemuan mayat terbakar berdasarkan beberapa barangan dipakai mangsa.Pada Rabu, polis menemukan seketul batu konkrit yang mempunyai kesan darah berhampiran mayat wanita terbabit yang dipercayai digunakan untuk mencederakan kepala mangsa.


Tarian bogel majlis Aidilfitri: Polis panggil  11 lagi saksi

KUALA LUMPUR, 4 Jun- Polis menahan 11 lagi saksi bagi membantu siasatan kes majlis rumah terbuka Aidilfitri membabitkan sekumpulan lelaki berperwatakan wanita yang menari separuh bogel.Ketua Polis Selangor, Datuk Arjunaidi Mohamed berkata enam daripada mereka direman termasuk seorang telah dibebaskan dengan jaminan kerana perlu menjalani pembedahan manakala lima lagi terdiri daripada pengunjung majlis.Beliau berkata, pihaknya sedang mengesan dua lagi suspek dalam kes itu."Setakat ini, kami menahan pihak yang menganjur dan telah mengenal pasti penari yang terbabit dalam tarian separuh bogel itu.

(Tangkap layar video tular di media sosial dalam satu sambutan Aildifitri disertai individuterdiri daripada seorang selebriti media sosial (instafamous) dikenali sebagai 'Cik Lala sebagai penganjur majlis itu

"Polis mengenal pasti motif penganjuran majlis itu adalah bagi menarik perhatian orang ramai," katanya kepada BERNAMA selepas merasmikan Perlawanan Akhir Kejohanan Hoki Piala Ketua Polis Selangor Tahun 2022 di Stadium Hoki Nasional Bukit Jalil, pada Jumaat.Sebelum ini, tular sebuah video memaparkan sekumpulan lelaki berperwatakan wanita yang menari separuh bogel dan membakar bunga api dalam majlis rumah terbuka Aidilfitri di sebuah unit di kawasan perumahan di Shah Alam, pada 27 Mei lalu. –BERNAMA

Berita berkaitanTarian separuh bogel: Polis akan lakukan beberapa lagi tangkapan‘Instafamous’ ditahan anjur tarian separuh bogel, bakar bunga api di I-City


Bekas diplomat, anak didakwa miliki, edar ganja

(Tertuduh, Zainal Abidin Alias, 78, dan anaknya Mohamed Rizal Zainal Abidin, 53, di Mahkamah Majistret Bentong)

BENTONG, 3 Jun- Bekas diplomat bergelar Datuk dan anaknya didakwa di Mahkamah Majistret Bentong hari ini atas tuduhan memiliki dan mengedar dadah jenis ganja serta menyimpan minyak ganja di sebuah rumah, 21 Mei lalu.Tertuduh, Zainal Abidin Alias, 78, dan anaknya Mohamed Rizal Zainal Abidin, 53, didakwa mengikut Seksyen 39B Akta Dadah Berbahaya (ADB) 1952 yang boleh dijatuhkan hukuman gantung sampai mati jika sabit kesalahan.Bagaimanapun tiada pengakuan direkodkan daripada tertuduh selepas pertuduhan dibacakan jurubahasa di hadapan Majistret Shahrul Ekhsan Hashim.Kedua-dua tertuduh juga berdepan pertuduhan di bawah Seksyen 9 akta sama yang boleh dipenjara tidak lebih lima tahun atau denda tidak lebih RM20,000 atau kedua-duanya sekali jika sabit kesalahan.Kedua-dua tertuduh mengaku tidak bersalah atas pertuduhan tersebut.

Dalam pada itu, Mohamed Rizal mengaku tidak bersalah atas pertuduhan di bawah Seksyen 15(1) (a) ADB 1952.

Seksyen berkenaan memperuntukkan hukuman denda tidak melebihi RM5,000 atau penjara maksimum dua tahun.Mengikut kertas pertuduhan, kedua-dua tertuduh didakwa mengedar dadah disyaki jenis ganja seberat 1,020 gram di Lot 5718 Kampung Sum Sum Hilir Janda Baik di Bentong pada jam 6.10 petang 21 Mei lalu.

Kedua-dua tertuduh didakwa melakukan kesalahan di bawah Seksyen 39B (1) (a) ADB 1952 yang boleh dihukum di bawah Seksyen 39B (2) akta yang sama dan dibaca bersama Seksyen 34 Kanun Keseksaan.Kedua-dua tertuduh juga pada waktu dan tarikh yang sama didakwa telah menyimpan minyak ganja seberat 60 mililiter yang boleh dihukum di bawah Seksyen 9 (1)(b) dan Seksyen 9(2) ADB 1952 dibaca bersama Seksyen 34 Kanun Keseksaan.Mohamed Rizal turut dituduh menggunakan dadah jenis '11-nor-delta-9-tetrahydrocannabinol-9-carboxylic acid' dengan cara salah.

Bagi kesalahan berkenaan oendakwaan dibuat di bawah Seksyen Seksyen 15 (1) ADB 1952 dan dibaca bersama Seksyen 38 B ADB.Pendakwaan dikendalikan Pengarah Pendakwaan Negeri Pahang, Mohammad Khalid Ab Karim bersama Timbalan Pendakwa Raya, Hayda Faridzal Abu Hasan dan S. Punitha.Mmanakala tertuduh diwakili peguam Rahmat Hazlan, Tania Scivetti dan Kamil Azman.

Shahrul Ekhsan kemudiannya menetapkan 13 Jun ini untuk sebutan semula kes dan tiada jaminan dibenarkan.

Sebelum ini, bekas diplomat itu ditahan ketika serbuan polis di rumahnya pada 21 Mei lalu dengan penemuan 102 pokok disyaki pokok ganja ditanam sekeliling rumah.Sementara anaknya pula ditahan dua hari kemudian di Shah Alam, Selangor.

(Foto yang dirakam pihak polis menunjukkan lokasi pokok ganja ditanam bekas dutadan anak lelakinya di sekitar rumahnya di Janda Baik, Bentong, Pahang)

Berita berkaitanBekas diplomat, anak ditahan tanam ganja


Rempuh kereta peronda polis, pasangan suami isteri ditahan

IPOH, 2 Jun - Sepasang suami isteri ditahan selepas kenderaan dipandu mereka merempuh bahagian hadapan kereta peronda polis di Ayer Tawar, Perak, petang semalam.  Dalam kejadian tersebut, enam das tembakan turut dilepaskan pihak polis ke arah tayar kenderaan dipandu suspek yang bertindak agresif dalam usaha melarikan diri.  Ketua Polis Perak, Datuk Mior Faridalathrash Wahid berkata, seorang kanak-kanak lelaki berusia dua tahun turut berada dalam kenderaan yang dipandu suspek.  "Pagi ni reman, semalam kita dah tahan tiga orang, saya telah mengarahkan OCPD Manjung untuk membebaskan kanak-kanak yang berusia dua tahun yang berada dalam kejadian tu, kanak-kanak tu telah dibebaskan, jadi pagi ini kita akan reman suami isteri tu, pagi ni kita akan tahu berapa hari reman," kata Mior. Tambahnya lagi, 33 paket dadah jenis syabu seberat 62.5 gram turut ditemui dalam kereta yang dipandu suspek.  Kes akan disiasat di bawah Seksyen 39B Akta Dadah Berbahaya 1952 dan Seksyen 307 Kanun Keseksaan.

(Ketua Polis Perak, Datuk Mior Faridalathrash Wahid )


Juruteknik komputer disyaki terlibat aktiviti melombong bitcoin ditahan

KOTA BHARU, 3 Jun- Seorang juruteknik komputer kerana disyaki terlibat dengan kegiatan perlombongan mata wang bitcoin dan penyambungan elektrik secara haram di sebuah premis di Jalan Pasir Pekan, Pasir Mas, di sini semalam.Ketua Polis Daerah Pasir Mas, ACP Mohd Nasaruddin M Nasir berkata kegiatan itu terbongkar selepas sepasukan polis bersama tiga juruteknik khas Tenaga Nasional Berhad (TNB) Kuantan, melakukan siasatan berkaitan kecurian elektrik di premis terlibat.Katanya, ketika tiba di premis tersebut, terdapat seorang lelaki berusia 32 tahun yang juga juruteknik komputer dan mengaku sebagai pemilik premis.

"Anggota polis dan kakitangan TNB telah masuk dan membuat pemeriksaan di dalam dan luar rumah dan mendapati ada aktiviti pemasangan mesin bitcoin dan mencuri arus eletrik secara haram. "Lelaki itu ditahan dan merampas pelbagai peralatan seperti 37 unit mesin ‘BitCoin’ pelbagai jenis, empat unit blower, lapan penghala wifi, empat suis utama TNB, 12 papan litar kekunci, sebuah monitor dan sebuah papan kekunci bernilai RM35,000 bagi membantu siasatan," katanya dalam kenyataan, hari ini.Beliau berkata siasatan awal mendapati premis dua tingkat itu dijadikan tempat melombong bitcoin dengan menggunakan bekalan elektrik yang disambung secara haram."Ini merupakan kes pertama melibatkan melombong bitcoin di Pasir Mas tahun ini", katanya. Kes disiasat mengikut Seksyen 379/427 Kanun Keseksaan dan Seksyen 37(1) Akta Bekalan Elektrik 1990.


Mayat wanita terbakar dipercayai dibunuh dikenal pasti

IPOH, 2 Jun - Mayat wanita yang dijumpai terbakar dipercayai dibunuh di tepi sungai di Kampung Talang, Kuala Kangsar, selasa lalu, telah dikenal pasti.Ketua Polis Perak, Datuk Mior Farid-Al-Athrash Wahid berkata, ia berdasarkan pengecaman yang dilakukan adik mangsa selepas laporan polis dibuat susulan kehilangan wanita berkenaan.

(Ketua Polis Perak, Datuk Mior Farid-Al-Athrash Wahid)

Pengesahan identiti mangsa adalah berdasarkan penemuan barang-barang yang dijumpai, selain pengecaman wajah yang hampir sama.  Jelasnya lagi, bedah siasat dilakukan bagi mengetahui punca sebenar kematian susulan terdapat kesan kecederaan di bahagian kepala mangsa."Pada pagi ini kita akan adakan post mortem dengan dibantu oleh pakar forensik untuk mengetahui punca sebenar kematian mangsa."Dalam kes ni, walaupun kita tahu mangsa mati akibat dibakar bila kita jumpa dia, ada kesan kecederaan di bahagian kepalanya, pihak forensik akan bantu, pakar Patologi akan bantu kita untuk mengenal pasti punca kematian", katanya. Beliau berkata demikian ketika ditemui pemberita di Mes Pegawai Kanan Polis Kontinjen Perak, Ipoh. Pihaknya juga akan menjalankan ujian DNA dengan mengambil sampel darah bapa mangsa bagi pengesahan identiti yang lebih tepat.  Setakat ini, tiada tangkapan dilakukan dan motif sebenar kejadian masih dalam siasatan.


Kumpulan jenayah terancang tumpas, polis rampas pistol, peluru dan bom tangan ditanam di kebun

GEORGE TOWN, 2 Jun - Polis merampas dua pucuk pistol dan 90 butir peluru serta sebutir bom tangan yang masih aktif di sebuah kebun durian di Teluk Bahang daripada sebuah kumpulan jenayah terancang di Pulau Pinang. Ketua Polis Pulau Pinang, Dato Mohd Shuhaily Mohd Zain berkata, 11 individu ditahan hasil sebuan Jabatan Siasatan Jenayah Pulau Pinang dibantu Bahagian Jenayah Terancang (D14) JSJ, Bukit Aman menerusi Ops Cantas Tanjung (1111) 24 Mei lalu.Suspek terdiri sembilan lelaki dan dua wanita berumur antara 29 hingga 61 tahun.Suspek dipercayai terlibat dalam aktiviti penyeludupan dadah ke negara jiran serta aktif sejak tahun 2021.  “Kumpulan jenayah terancang ini dipercayai aktif sejak 2021 dan selain memiliki senjata api, mereka juga menjalankan aktiviti jenayah penyeludupan dadah ke negara jiran yang mana kita turut merampas sebanyak 158 kilogram dadah jenis syabu bernilai RM5.6 juta yang ada kaitan dengan kumpulan ini," kata Mohd Shuhaily. Dalam serbuan pukul 1.00 tengah hari itu, polis menemui dua pucuk pistol masing-masing semi auto jenis Glock dan semi auto Beretta dengan 90 butir peluru hidup 9MM yang ditanam di kebun berkenaan. Turut ditemui satu bom tangan.  Kes disiasat Seksyen 8 Akta Senjata 1960. Kesemua tangkapan kini disiasat dibawah Seksyen 130 Kanun Keseksaan kerana menganggotai sebuah kumpulan jenayah terancang dan ditahan reman di bawahSeksyen 4 Akta Kesalahan Keselamatan (Langkah-langkah Khas )2012 SOSMA selama 28 hari mulai 24 Mei hingga 21 Jun ini.

(Sidang media oleh Ketua Polis Pulau Pinang, Dato Mohd Shuhaily Mohd Zain)


Suspek rogol bukan pemain Kelantan FC - Pengurus Operasi TRW Kelantan FC

KOTA BHARU, 2 Jun -Tiada pemain Kelantan FC yang ditahan bagi membantu siasatan kes rogol seorang remaja berusia 18 tahun, di sini Ahad lepas.Pengurus Operasi TRW Kelantan FC, Qusmaini Noor Rosli menerusi satu kenyataan media berkata perkara itu disahkan selepas siasatan dalaman oleh pihak pengurusan tertinggi pasukan berhubung isu tersebut."Kami (Kelantan FC) mengesahkan bahawa tiada pemain Kelantan FC yang terlibat mahupun berkait rapat dengan isu tidak bermoral ini,” katanya.Sebelum ini, media melaporkan suspek seorang pemain bola sepak liga tempatan berusia 28 tahun ditahan di Jalan Pantai Cahaya Bulan (PCB) di sini, selepas mangsa yang berusia 18 tahun membuat laporan polis.Kelantan FC juga, kata Qusmaini mengambil serius tohmahan yang dilemparkan oleh pengguna media sosial terhadap pasukan itu berikutan kes tersebut."Kelantan FC telah mengenal pasti beberapa pemilik akaun yang menabur fitnah kepada pemain pasukan,” katanya.

(Kenyataan media dikeluarkan TRW Kelantan FC)


Seludup diesel bersubsidi, dua lelaki diberkas

JOHOR BAHRU, 2 Jun - Dua lelaki tempatan yang bergiat aktif menyeludup minyak diesel bersubsidi sejak dua bulan lalu diberkas Batalion Lima, Pasukan Gerakan Am, PGA di Kawasan Perindustrian Pasir Gudang, Johor Bahru Johor, 12.45 malam semalam.  Pegawai Pemerintahnya, Superitenden Mohd Razali Melin berkata, mereka ditahan masing-masing berusia, 29 dan 31 tahun, dipercayai penjaga premis serta pemandu lori.  Hasil pemeriksaan, suspek gagal mengemukakan sebarang dokumen memiliki, menyimpan dan membawa barang kawalan. Pihaknya merampas, diesel, dua tangki skid, satu tong putih, dua mesin pam minyak dan empat lori dianggarkan bernilai RM357,200.  Barang rampasan diserahkan kepada Kementerian Perdagangan Dalam Negeri dan Hal Ehwal Pengguna Negeri Johor.  Kes disiasat mengikut Akta Kawalan Bekalan 1961.

(Suspek, 29 dan 31 tahun  aktif menyeludup minyak diesel bersubsidi sejak dua bulan lalu)


Polis tembak tayar kereta dipandu lelaki disyaki pengedar dadah

IPOH, 1 Jun - Polis terpaksa melepaskan enam das tembakan ke arah tayar sebuah kereta yang dipandu seorang lelaki disyaki pengedar dadah selepas dia bertindak agresif merempuh kereta polis dalam insiden di Ayer Tawar, Lumut hari ini.Ketua Polis Perak, Datuk Mior Faridalathrash Wahid berkata dalam insiden pada 4 petang itu, kereta dipandu lelaki berusia 61 tahun tersebut ditahan sepasukan anggota polis yang sedang melakukan rondaan cegah jenayah.Beliau berkata suspek bagaimanpun cuba melarikan diri dengan bertindak merempuh bahagian depan kereta polis sebelum memecut laju kenderaanya.

(Ketua Polis Perak Datuk Mior Faridalathrash Wahid)

“Tindakan itu mengancam pihak berkuasa menyebabkan polis terpaksa melepaskan enam das tembakan ke arah tayar kereta suspek sebelum berjaya menahannya kira-kira 800 meter dari lokasi rempuhan," menurutnya dalam kenyataan malam ini.Mior Faridalathrash berkata hasil pemeriksaan ke atas kereta lelaki itu menemukan 33 paket dadah jenis syabu seberat 62.5 gram."Polis turut menahan isteri suspek berusia 38 tahun serta anak pasangan itu berumur dua tahun yang berada di dalam kereta tersebut bagi membantu siasatan," katanya sambil menambah kes disiasat mengikut Seksyen 39B Akta Dadah Berbahaya 1952 dan Seksyen 307 Kanun Keseksaan.- BERNAMA


Buruh Indonesia mengaku rogol anak kandung

KOTA BHARU, 1 JUN - Seorang buruh Indonesia ditahan polis selepas dipercayai merogol anak kandung berusia 14 tahun di Tanah Merah, Kelantan, semalam. Lelaki berusia 39 tahun itu ditahan di perkarangan wad kecemasan Hospital Tanah Merah selepas pihak polis menerima laporan daripada pihak sekolah dan juga mangsa.Pemangku Ketua Polis Kelantan Datuk Muhammad Zaki Harun berkata, menurut keterangan mangsa, kira-kira 2.00 pagi semasa mangsa sedang tidur di biliknya di sebuah rumah di taman perumahan di Tanah Merah, ayah kandung mangsa dipercayai memasuki bilik mangsa dan telah membuka seluar mangsa dan terus merogol mangsa tanpa kerelaannya.  Perkara itu terbongkar apabila remaja itu menceritakan kejadian terbabit kepada guru kaunseling sekolah awal pagi semalam. Hasil soal siasat yang dijalankan, mangsa menyatakan telah dirogol oleh ayah kandungnya sejak berumur 11 tahun.

(Pemangku Ketua Polis Kelantan Datuk Muhammad Zaki Harun semasa sidang media di sini)

Dalam sidang media di Kota Bharu, Datuk Muhammad Zaki berkata, mangsa telah dihantar ke Hospital Tanah Merah untuk menjalani pemeriksaan kesihatan bagi mendapatkan rawatan.  Hasil pemeriksaan oleh pakar perubatan mendapati terdapat kesan koyakan lama pada kemaluan mangsa. Soal siasat awal yang dijalankan juga mendapati suspek mengaku merogol mangsa sebanyak tiga kali.  Suspek kini ditahan reman selama tujuh hari bermula hari ini untuk siasatan lanjut.  Kes disiasat bawah seksyen 376B Kanun Keseksaan.


Bekas pegawai bank dituduh pecah amanah RM292,000

JOHOR BAHRU, 1 Jun - Seorang bekas pegawai bank dihadapkan ke Mahkamah Sesyen di sini hari ini, atas 13 pertuduhan pecah amanah wang milik dua wanita membabitkan jumlah lebih RM292,000 pada 2017 dan 2018.

Nurfarhana Atiqah Mohamad, 30, bagaimanapun mengaku tidak bersalah bagi semua pertuduhan itu ketika dihadapkan di hadapan Hakim Fatimah Zahari

Berdasarkan enam pertuduhan, wanita tersebut didakwa pecah amanah jenayah dengan memindahkan wang milik seorang wanita berjumlah RM 118,624 ke dalam akaun seorang lelaki antara April 2017 hingga Oktober 2018, semasa bertugas sebagai pegawai bank.  Tertuduh turut berdepan empat pertuduhan, memindahkan RM 93,550 milik wanita sama dalam akaun bank miliknya, antara Disember 2017 hingga Januari 2018.

(Nurfarhana Atiqah Mohamad yang didakwa dengan 13 pertuduhan melakukan pecah amanah di Mahkamah Sesyen Johor Bahru)

Tiga pertuduhan lagi, dia didakwa pecah amanah jenayah dengan memindahkan wang milik seorang wanita lain berjumlah RM 80,000 ke akaun sebuah syarikat antara Oktober hingga November 2018.  Semua perbuatan dilakukan di sebuah bank cawangan Skudai, Johor Bahru.  Pendakwaan dibuat mengikut Seksyen 408 Kanun Keseksaan.  Mahkamah membenarkan tertuduh diikat jamin RM 14,000 dengan seorang penjamin serta melapor diri sebulan sekali di balai polis berhampiran dan menyerahkan passport antarabangsa kepada mahkamah.  Kes dikendali Timbalan Pendakwa Raya M Raveena, manakala tertuduh diwakili Peguam Azalea Nazihah Zulkefli.  Sebutan semula kes 3 Julai depan untuk serahan dokumen.


Cincin 'Wana Love Wan' petunjuk identiti mayat terapung di Kampung Sungai Batu Besi

SUNGAI PETANI, 1 Jun - Sebentuk cincin bertulis 'Wana Love Wan' ditemukan pada mayat seorang lelaki terapung pada Jumaat lalu di Kampung Sungai Batu Besi, Sungai Petani. Ketua Polis Daerah Kuala Muda, ACP Zaidy Che Hassan berkata, cincin berwarna perak di jari kiri itu antara petunjuk pencarian identiti mayat terbabit yang belum dikenal pasti. Katanya antara petunjuk lain yang dikenal pasti pada mayat lelaki terbabit ialah mempunyai berat 52 kilogram, tinggi 163 sentimeter dan anggaran usia antara 30-an dan 40-an. ACP Zaidy berkata demikian dalam sidang media di Ibu Pejabat Polis Daerah IPD Kuala Muda. Katanya lelaki terbabit memakai baju T lengan pendek saiz L bertulis 'T Me Up' berwarna merah dan kelabu di bahagian kolar dan lengan. Beliau berkata, orang ramai yang mempunyai maklumat digesa tampil membantu siasatan. Jumaat lalu, mayat lelaki terbabit ditemukan terapung dalam keadaan tangan dan kaki diikat manakala kepala hingga pinggang diserkup menggunakan guni.

(Ketua Polis Daerah Kuala Muda, ACP Zaidy Che Hassan)


Dadah bernilai RM500,000 berjaya dirampas - KP Kelantan

KOTA BHARU, 1 Jun - Polis Kelantan berjaya menumpaskan pengedaran pelbagai jenis dadah bernilai lebih RM500,000 semalam.Ketua Polis Kelantan, Datuk Muhammad Zaki Harun berkata paling banyak dirampas adalah 200 biji pil esctasy bernilai RM3,000 selepas seorang lelaki tempatan berusia 25 tahun ditahan di tanah perkuburan Kg Tal Tujuh pukul 2.30 petang. Dalam kes kedua di Kg Pangkal Kala Bunut Susu pukul 5.30 petang, polis menahan sepasang suami isteri berusia 59 dan 54 tahun selepas pemeriksaan di kediaman suspek menemukan pil yaba, heroin dan juga syabu bernilai RM21,000. Sementara pada serbuan ketiga di tepi jalan hadapan Sekolah Menengah Kebangsaan Kampung Dangar, polis berjaya menahan seorang lelaki berusia 42 tahun selepas pemeriksaan ke atas beg galas mendapati terdapat 48,000 pil yaba bernilai RM480,000. Suspek yang juga penganggur pernah dipenjarakan selama 14 tahun di penjara Songkla, Thailand dan baru sahaja dibebaskan pada 27 April lalu atas kesalahan dadah.

(Muhammad Zaki dalam satu sidang media di sini, hari ini)

Dalam sidang medianya di sini Datuk Muhammad Zaki berkata, anggaran keseluruhan nilai sitaan bagi ketiga-tiga kes bernilai RM85,962 termasuk dua buah kereta, wang tunai RM5,000, seutas rantai leher, tiga utas gelang tangan dan lima bentuk cincin. Kesemua lima suspek direman selama enam hari bermula hari ini. Sabit kesalahan, suspek boleh dikenakan hukuman gantung mandatori Akta 39 (B) Akta Dadah Berbahaya. Beliau berkata, jumlah dadah yang banyak itu mampu membekalkan sehingga 25,000 penagih.


Buruh binaan dihukum gantung kerana mengedar dadah

MUAR, 1 Jun - Seorang buruh binaan dijatuhi hukuman gantung sampai mati oleh Mahkamah Tinggi Muar, atas kesalahan mengedar dadah jenis Methamphetamine seberat 183.14 gram.  Tertuduh Loo Yong Heng, 44 tahun turut dihukum penjara dua tahun bagi lima pertuduhan lain membabitkan kesalahan memiliki pelbagai jenis dadah berbahaya.

(Tertuduh, Loo Yong Heng, dibawa ke Mahkamah Tinggi Muar)

Hakim Datuk Abu Bakar Katar membuat keputusan itu selepas pihak pembelaan gagal mengemukakan keraguan munasabah terhadap pertuduhan mengikut Seksyen 39B(1)(A) Akta Dadah Berbahaya 1952.  Mengikut pertuduhan, Yong Heng dituduh mengedar dadah tersebut di sebuah kediaman di Tangkak, Johor, pada Februari 2018. Pendakwaan dikendalikan Timbalan Pendakwa Raya, Muhammad Azfar Mahmod, manakala tertuduh diwakili peguam, Lim Chon Sin. Pendakwaan dibuat mengikut Seksyen 39B(1)(A) Akta Dadah Berbahaya 1952.


Perbicaraan kes Long Tiger diteruskan, keputusan melepas tanpa bebas dibatalkan

MUAR, 1 Jun - Mahkamah Tinggi Muar menetapkan perbicaraan kes pemerasan lelaki etnik Rohingya, Long Tiger atau Abdul Hamim Abdul Hamid, 33 tahun diteruskan selepas membatalkan keputusan melepas tanpa membebaskan Mahkamah Majistret Tangkak pada 17 Mei lalu.  Hakim Datuk Abu Bakar Katar menetapkan perkara tersebut selepas mendapati berlaku kekhilafan terhadap keputusan yang dibuat sebelum ini.

Mahkamah memerintahkan 5 Jun ini bagi sambungan perbicaraan di Mahkamah Majistret Tangkak, dengan memanggil saksi lain pendakwaan.  Ia bagi pertuduhan kes mengikut Seksyen 388 Kanun Keseksaan. Mahkamah turut tidak membenarkan tertuduh diikat jamin.

Kes dikendalikan Timbalan Pendakwa Raya, Muhammad Syafiq Mohd Ghazali dan Muhammad Qaiyyum Ramlan. Manakala tertuduh diwakili peguam, Puteri Aisyah Zahirah Zakaria.

(Abdul Hamim Abdul Hamid turut berdepan pertuduhan mengikut Seksyen 506 dan Seksyen 342Kanun Keseksaan kerana melakukan kurungan yang salah dan ugutan bunuh)

Baca juga*Long Tiger dipenjara 12 bulan, lari dari tahanan polis*Pendakwaan Long Tiger ditangguhkan esok*Long Tiger didakwa di Mahkamah Tangkak Rabu ini*Lelaki berpewatakan wanita lindungi Long Tiger dipenjara lima bulan*'Long Tiger' direman 4 hari bermula hari ini

Pada 17 Mei lalu, Mahkamah Majistret Tangkak menetapkan Long Tiger, dilepas tanpa dibebaskan selepas kematian mengejut saksi utama, Luqman Hakeem Othman pada Mac tahun ini.Tertuduh juga berdepan perbicaraan bagi kes mengikut Seksyen 506 dan Seksyen 342 Kanun Keseksaan kerana melakukan kurungan yang salah dan ugutan bunuh, serta pertuduhan mengikut Seksyen 376 kanun sama kerana merogol.


Mayat tanpa identiti ditemui dalam keadaan terbakar di tepi sungai

KUALA KANGSAR, 1 Jun- Satu mayat tanpa identiti ditemui dalam keadaan terbakar di tepi sungai Kuala Kangsar, Kampung Talang Hulu, Kuala Kangsar petang semalam.  Mengesahkan perkara tersebut Ketua Polis Perak, Datuk Mior Farid Al-athrash Wahid. Katanya, pemeriksaan awal mendapati mangsa telah mati dibunuh dan dibakar di tempat sama."Lebih kurang pukul 3.05 petang, pihak polis telah menerima laporan melalui panggilan telefon daripada orang awam ke bilik gerakan Ibu Pejabat Polis Daerah Kuala Kangsar mengenai penemuan satu mayat."Pihak polis bergerak ke lokasi kejadian dan penemuan tersebut disahkan oleh Unit Forensik (D10) dan Unit Anjing Pengesan (K9) Jabatan Siasatan Jenayah turut tiba di lokasi kejadian bagi membantu siasatan," katanya dalam satu kenyataan.Beliau berkata, daripada penelitian awal berdasarkan fizikal, mangsa dipercayai seorang perempuan. Katanya, bagaimanapun identiti sebenar masih belum dikenal pasti.  "Mayat kemudiannya dibawa ke unit forensik Hospital Kuala Kangsar untuk bedah siasat. "Kes disiasat di bawah seksyen 302 kanun keseksaan kerana membunuh.  "Orang ramai yang mempunyai sebarang maklumat mengenai kejadian atau kehilangan ahli keluarga diminta menghubungi mana-mana balai polis berhampiran," katanya

(Satu mayat tanpa identiti ditemui dalam keadaan terbakar di tepi sungai Kuala Kangsar, Kampung Talang Hulu, Kuala Kangsar petang semalam/FOTO IHSAN PDRM)


Dera dua beradik: Ibu, rakan lelaki dan nenek tidak mengaku salah

GEORGE TOWN, 31 Mei - Seorang ibu mengaku tidak bersalah di Mahkamah Sesyen di sini hari ini atas pertuduhan mendera dua anaknya, masing-masing berusia tiga dan lima tahun dalam kejadian pertengahan bulan ini.Wanita berumur 28 tahun yang bekerja sebagai pembantu kedai makan itu didakwa melakukan penderaan dan penganiayaan kepada anak lelakinya berusia tiga tahun dan perempuan berusia lima tahun sehingga mengakibatkan kecederaan antara 13 hingga 27 Mei lepas di rumah pangsa di Jalan Air Itam di sini.Dia didakwa di bawah Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjara tidak melebihi 20 tahun atau kedua-duanya sekali jika sabit kesalahan.Kes dikendalikan Timbalan Pendakwa Raya, Wan Amira Ruzaini Wan Abdul Razak manakala tertuduh tidak diwakili peguam.Hakim Mazdi Abdul Hamid membenarkan tertuduh diikat jamin sebanyak RM10,000 dengan seorang penjamin bagi kedua-dua pertuduhan dengan syarat tambahan perlu melapor diri di balai polis setiap bulan, menyerahkan pasport kepada mahkamah selain tidak dibenarkan mengganggu mangsa atau saksi sehingga kes selesai dibicarakan.Mahkamah menetapkan 6 Julai untuk sebutan semula kes.Sementara itu, di Mahkamah Sesyen berasingan, nenek mangsa dan rakan lelaki ibu kanak-kanak tersebut turut mengaku tidak bersalah atas pertuduhan penderaan ke atas kedua-dua kanak-kanak itu pada tarikh dan waktu yang sama.

(Hantaran di Facebook (FB) yang menunjukkan foto dua kanak-kanak sedang makan di restoran dengan kesan lebam dan cedera di muka/FOTO Pembaca)

Nenek mangsa, 52, dan lelaki berusia 42 tahun yang merupakan penjaga kepada mangsa, didakwa mengikut Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjarakan tidak melebihi 20 tahun atau kedua-duanya sekali jika sabit kesalahan.Timbalan Pendakwa Raya Muhammad Shahrezal Mohd Shukri tidak menawarkan jaminan kepada kedua-dua tertuduh yang tidak diwakili peguam, namun nenek mangsa memohon dibenarkan diikat jamin kerana menanggung seorang anak yang masih bersekolah selain hanya bekerja sebagai tukang cuci dengan pendapatan kira-kira RM70 sehari.Rakan lelaki ibu mangsa yang bekerja sebagai pembantu gerai jualan durian dengan pendapatan kira-kira RM20 sehari juga memohon dibenarkan diikat jamin.Hakim Norsalha Hamzah membenarkan mereka diikat jamin masing-masing RM12,000 dengan seorang penjamin dengan syarat tambahan tidak dibenarkan mendekati atau mengganggu mangsa dan saksi kes tersebut selain perlu melaporkan diri setiap bulan di balai polis berdekatan sehingga perbicaraan kes selesai.Sebutan semula kes pada 4 Julai. - BERNAMA


Tarian separuh bogel: Polis akan lakukan beberapa lagi tangkapan

(Tangkap layar aksi menari separuh bogel yang tular di TikTok)

SERDANG, 1 Jun- Polis Selangor akan memanggil semua individu terlibat dalam penganjuran majlis sambutan Aidilfitri yang menyajikan tarian separuh bogel oleh penari lelaki berperwatakan wanita, di Shah Alam, minggu lalu.Ketua Polis Selangor, Datuk Arjunaidi Mohamed berkata, pihaknya sedang mengesan beberapa individu yang dipercayai berada di luar kawasan untuk dirakam keterangan."Polis akan melakukan beberapa lagi tangkapan berhubung insiden sekumpulan lelaki berperwatakan wanita didakwa menari separuh bogel dan membakar bunga api pada majlis rumah terbuka Aidilfitri di sebuah unit dalam kawasan perumahan di Shah Alam, Jumaat lalu," katanya ketika ditemui pada Majlis Ramah Mesra Ibu Pejabat Polis Daerah (IPD) Serdang di sini pada Selasa.Arjunaidi berkata, pada Isnin pihaknya menahan individu terdiri daripada seorang selebriti media sosial (instafamous) dikenali sebagai 'Cik Lala' yang didakwa sebagai penganjur majlis itu."Dia dilepaskan dengan jaminan polis.

(Arjunaidi ketika ditemui di IPD Serdang pada Selasa)

"Bagaimanapun, polis sedang mengumpul segala keterangan dan tangkapan berperingkat akan dilakukan," katanyaBeliau berkata, kertas siasatan akan diserahkan kepada Timbalan Pendakwa Raya sebaik saja semua siasatan dan rakaman percakapan saksi serta suspek selesai, untuk tindakan lanjut.Sabtu lalu, polis menerima laporan mengenai kegiatan itu yang diiringi muzik kuat sehingga mengganggu ketenteraman awam.Cik Lala didakwa merupakan individu yang menyewa unit terbabit pada harga RM4,000 bagi menganjurkan majlis berkenaan dengan menjemput kira-kira 50 orang.

BERITA BERKAITAN‘Instafamous’ ditahan anjur tarian separuh bogel, bakar bunga api di I-City"Kes disiasat mengikut Seksyen 509 Kanun Keseksaan, Seksyen 6 Akta Bahan Letupan 1957 serta Seksyen 233 Akta Komunikasi dan Multimedia 1998."Orang ramai yang mempunyai maklumat boleh menghubungi Inspektor Nur Syuhada melalui talian 017-6942736," katanya.


Penceramah selebriti Syed bebas tuduhan jenayah seksual

PETALING JAYA, 31 Mei - Mahkamah Sesyen di sini hari ini melepas dan membebaskan pendakwah selebriti, Da’i Syed atau nama sebenarnya Syed Shah Iqmal Syed Mohammad Shaiful daripada dua pertuduhan melakukan persetubuhan di luar tabii dan mencabul seorang penuntut sebuah kolej swasta.Hakim Jamaludin Mat memutuskan demikian selepas membenarkan permohonan pihak pembelaan untuk melepas dan membebaskan Syed Shah Iqmal, 27, daripada kedua-dua pertuduhan itu.“Saya bersetuju dengan hujahan peguam supaya kes ini dilepas dan dibebaskan. Oleh itu, tertuduh dilepas dan dibebaskan mengikut Seksyen 254 (3) Kanun Tatacara Jenayah bagi kedua-dua kes dan wang jaminan (RM25,000) dikembalikan,” katanya.Pada 10 Dis 2020, Syed Shah Iqmal mengaku tidak bersalah atas pertuduhan melakukan persetubuhan di luar tabii terhadap wanita berumur 22 tahun (ketika itu) dan menggunakan kekerasan jenayah terhadap mangsa sama dengan maksud untuk mencabul kehormatannya di rumah sewa tertuduh di Damansara Perdana di sini, antara 3 hingga 4 pagi, 17 Okt 2020.Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan jika sabit kesalahan.Bagi kes menggunakan kekerasan jenayah, pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.

(Syed Shah Iqmal dilepas dan dibebaskan daripada tuduhan jenayah seksual yang dihadapinya sejak dua tahun lepas/FOTO Media Sosial)

Syed Shah Iqmal, yang memakai kot berwarna hijau kelihatan tenang sepanjang prosiding kes itu.Terdahulu, Timbalan Pendakwa Raya Norhashimah Hashim memberitahu mahkamah bahawa pihaknya memohon Syed Shah Iqmal dilepas tanpa dibebaskan (DNAA) daripada dua pertuduhan itu.Norhashimah berkata permohonan itu dibuat mengikut Seksyen 254 (2) Kanun Tatacara Jenayah.“Selepas meneliti keseluruhan kes, pihak pendakwaan memohon kes ini diperintah untuk DNAA, memandangkan antara lain pengadu dalam kes ini mengalami kemurungan serius atas kejadian yang menimpanya, sehingga pengadu beberapa kali mencederakan diri sendiri dan mempunyai 'Death Wishes',” katanya.Norhashimah berkata pihak pendakwaan masih boleh meneruskan kes itu walaupun pengadu menarik balik laporan polis. “Pengadu atau mangsa tidak hadir di mahkamah untuk angkat sumpah bagi memberi keterangan berkenaan laporan polis yang ditarik balik. Dalam kes ini, pihak pendakwaan sendiri yang mohon DNAA setelah ambil kira keadaan kesihatan pengadu yang tidak mengizinkan pada tahap ini,” katanya.Norhashimah berkata perintah DNAA tidak akan memprejudiskan tertuduh selagi tidak dibuktikan bersalah dan dia tidak perlu rasa terbeban, malah telah dilepas dengan ikat jamin oleh mahkamah sebelum ini.Peguam Syed Amirul Syed Edros yang mewakili Syed Shah Iqmal memohon anak guamnya dilepas dan dibebaskan daripada dua pertuduhan tersebut kerana pihak pembelaan percaya pengadu tidak berniat untuk meneruskan kes dan pihak pendakwaan juga hanya akan berpaksikan kepada keterangan lisan pengadu.“Alasan pengadu mengalami kemurungan dan berada dalam keadaan tidak baik untuk memberi keterangan merupakan suatu alasan yang goyah. Wajar untuk berasa simpati, namun mahkamah telah menetapkan 13 kali tarikh termasuk sebutan kes tetapi pengadu sendiri telah menarik balik laporan pada Disember tahun lepas."Ini menunjukkan pengadu tidak berminat untuk meneruskan kes ini. Laporan polis yang menjadi asas telah ditarik balik oleh pengadu dalam keadaan sukarela tanpa paksaan atau wujudnya elemen habuan," kata peguam itu.Syed Amirul berkata siasatan yang dibuat adalah berdasarkan laporan polis oleh pengadu menyebabkan anak guamnya didakwa di mahkamah pada 10 Dis 2020.“Ini bermakna sudah 538 hari kes ini berjalan sejak tertuduh didakwa, namun hari ini pihak pendakwaan memaklumkan tidak berhasrat untuk meneruskan kes. “Sehubungan itu, pihak pembelaan memohon kata putus daripada mahkamah bagi mengelakkan kes tersebut terus tergantung dan Syed Shah Iqmal boleh dituduh pada bila-bila masa dan akan terus dihantui sebagai pesalah seks,” katanya.Syed Shah Iqmal ketika ditemui pemberita selepas prosiding berkata beliau bersyukur kerana sudah mampu menjalani kehidupan seperti biasa apabila dilepas dan dibebaskan daripada tuduhan jenayah seksual yang dihadapinya sejak dua tahun lepas. “Alhamdulillah saya tidak mampu untuk berkata-kata, hanya bersyukur kepada Allah SWT atas keputusan mahkamah hari ini. Selepas ini kalau ada mana-mana pihak yang ingin memberikan tawaran untuk berlakon, saya terima sahaja,” katanya. - BERNAMA


Polis Kedah gagalkan cubaan seludup 1.35 tan ketum ke Johor, dua lelaki ditahan

ALOR SETAR, 31 Mei - Polis Kedah berjaya mematahkan cubaan dua lelaki menyeludup daun ketum seberat 1.35 tan ke Johor Bharu.Kedua-duanya ditahan dalam satu operasi di Lebuhraya Utara Selatan arah selatan berdekatan hentian Rehat dan Rawat (R&R) Gurun, malam tadi.Ketua Jabatan Siasatan dan Penguatkuasaan Trafik Ibu Pejabat Polis Kontinjen Kedah Supt Mohd Mahiri Hussin berkata kedua-dua suspek berumur 36 tahun itu ditahan kira-kira pukul 11.30 malam semasa sekatan jalan raya Op Bersepadu Luaran dijalankan.Katanya semasa operasi, pegawai dan anggota dari Polis Peronda Lebuh Raya (EMPV) Zon Utara 1 telah menahan sebuah lori yang dinaiki dua lelaki di R&R Gurun dalam keadaan mencurigakan dan membuat pemeriksaan terhadap kedua-dua suspek.“Hasil pemeriksaan di bahagian belakang lori telah menjumpai 135 bungkusan plastik hitam yang mengandungi daun hijau yang dipercayai ketum. Setiap satu bungkusan plastik itu adalah seberat 10 kilogram dan anggaran keseluruhan berat bungkusan 1.35 tan,” katanya.Beliau berkata kedua-dua suspek yang berasal dari Johor Bahru itu dipercayai mengambil daun ketum berkenaan di Pokok Sena untuk dihantar ke Kluang dan Johor Bahru.“Mereka telah dibawa ke Ibu Pejabat Polis Daerah Kuala Muda untuk siasatan lanjut dan kes disiasat mengikut Seksyen 30(3) Akta Racun 1952,” katanya.Dalam pada itu, Mohd Mahiri berkata dalam operasi yang bermula pukul 9 malam itu, 6 individu turut ditahan kerana positif dadah jenis Methaphetamine dan Heroin. 52 saman trafik turut dikeluarkan atas pelbagai kesalahan. Antaranya, memandu melebihi had laju, tidak mempamer pelekat P, dan nombor pendaftaran kenderaan tidak mengikut spesifikasi yang ditetapkan.

(Polis menjumpai 135 bungkusan plastik hitam yang mengandungi daun hijau yang dipercayai ketum, setiap satu seberat 10 kg)

(Ketua Jabatan Siasatan dan Penguatkuasaan Trafik Ibu Pejabat Polis Kontinjen Kedah Supt Mohd Mahiri Hussin)


Gaduh di hospital polis buka kertas siasatan

TEMERLOH, 30 Mei - Pihak polis sedang menjalankan siasatan berhubung video tular berdurasi 10 saat yang memaparkan pergaduhan antara pengawal keselamatan dan orang awam di Hospital Sultan Ahmad Shah (HoSHAS), di sini.Ketua Polis Daerah Temerloh, ACP Mohd Azhar Mohd Yusof, video itu dimuat naik oleh pemilik akaun TikTok.Menurutnya, pihak polis menerima maklumat berhubung kejadian itu pada pukul 1.30 petang tadi, berikutan penularan video kejadian dengan sengaja menyebabkan kecederaan di kawasan perkarangan hospital."Kejadian berpunca daripada pelawat hospital yang tidak berpuas hati dengan pengawal keselamatan hospital kerana dikatakan melengahkan waktu pertukaran penjaga di wad," katanya dalam satu kenyataan media di sini hari ini.Susulan kejadian itu, polis telah membuka kertas siasatan di bawah Seksyen 323 Kanun Keseksaan dan sedang mengesan individu yang terlibat."Orang ramai yang menyaksikan kejadian itu sila tampil untuk menyalurkan maklumat," katanya.

(Syot layar dari video yang tular di TikTok)

Dalam rakaman video tersebut, memaparkan beberapa orang lelaki sedang bertengkar dan bergaduh akibat merasa tidak berpuas hati.Pada masa sama, beliau mengingatkan orang ramai agar segera melaporkan sebarang pergaduhan, serta menyalurkan maklumat berkaitan dengan menghubungi Bilik Gerakan Daerah atau mana-mana balai polis berdekatan.


Bella lecur sebab air termos tumpah, bukan mesin penapis air - Saksi

KUALA LUMPUR, 30 MEI – Saksi pendakwaan kelima hari ini mengaku kecederaan melecur dialami remaja perempuan Sindrom Down yang dikenali sebagai Bella disebabkan tumpahan air termos dan bukannya daripada mesin penapis air.Yasmin Nahar Mahmood,19, juga merupakan salah seorang penghuni Rumah Bonda bersetuju dengan cadangan peguam Nurul Hafidzah Hassan mewakili Siti Bainun Ahd Razali bahawa Bella ketika itu bermain dengan termos di sebuah bilik sebelum air termos tertumpah dan terkenanya.Dalam sesi soal jawab dihadapan Hakim Mahkamah Sesyen Izralizam Sanusi, Yasmin juga bersetuju dengan cadangan peguam bela bahawa dia ada memberitahu perkara sama ketika memberi keterangan kepada pihak polis di lobi kondominium, pada 7 Julai tahun lalu.Dalam prosiding sebelum ini, Yasmin mendakwa Siti Bainun mengarahkannya menyimbah air panas diambilnya daripada mesin penapis air ke atas Bella sebanyak tiga kali seminggu yang menggunakan picagari dan cawan plastik yang tidak bertangkai.Bagaimanapun, saksi kelima menjawab tidak pasti dengan cadangan seorang peguam lagi Siti Bainun, Nur A’minatul Mardhiah Md Nor bahawa tumpahan air itu disebabkan Bella bergaduh dengan seorang lagi penghuni dikenali sebagai Balqis.

Yasmin turut tidak bersetuju apabila peguam Nur A’minatul mencadangkan dia sengaja memberi keterangan palsu untuk memastikan Siti Bainun dipenjarakan.Ketika disoal Timbalan Pendakwa Raya Zahida Zakaria berhubung kewujudan kain yang didakwa disumbat pada mulut oleh Siti Bainun, saksi itu berkata dia tidak memaklumkan kepada pihak polis mengenai insiden tersebut selepas Siti Bainun menyuruhnya tidak berbuat demikian.“Kalau cerita (pada polis) saya kena marah, saya tidak percaya kepada mana-mana pihak pun, kain itu sudah busuk...kain sudah buang,” kata saksi itu.Siti Bainun mengaku tidak bersalah di atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal dan emosi.Dia dituduh melakukan perbuatan itu di sebuah kondominium di Wangsa Maju antara Februari dan Jun 2021.Pertuduhan mengikut Sesyen 31(1)(a) Akta Kanak-Kanak 2001 yang boleh dikenakan hukuman penjara 20 tahun atau denda RM50,000 atau kedua-duanya, jikasabit kesalahan.


Premis jual produk makanan viral dari luar negara tiada label dikompaun RM15,000

BUTTERWORTH, 30 Mei- Jabatan Kesihatan Negeri (JKN) Pulau Pinang mengeluarkan empat kompaun bernilai RM15,000 kepada dua premis perniagaan di Raja Uda, di sini yang menjual produk makanan viral luar negara kerana tidak mematuhi peraturan ditetapkan.Pegawai Kesihatan Bahagian Keselamatan dan Kualiti Makanan (BKKM) JKN Pulau Pinang Mohd Wazir Khalid berkata dalam operasi bermula pukul 10.00 pagi hari ini, pihaknya menjalankan pemeriksaan ke atas dua premis perniagaan menjual makanan viral terutama dari Korea Selatan dan Jepun yang mendapat permintaan tinggi daripada pembeli sekarang ini."Dalam pemeriksaan itu, kebanyakan produk makanan dalam bungkusan yang dirampas itu tidak mempunyai label seperti yang diperuntukkan di bawah Peraturan 10 Peraturan-Peraturan Makanan 1985.Malah terdapat juga label yang tidak mempunyai nama sebutan sebenar produk makanan dan tiada label pengimport yang diperuntukkan di bawah Peraturan 11 Peraturan-Peraturan Makanan 1985. Kami bimbang jika tiada label bagaimana produk-produk tersebut boleh masuk ke Malaysia," katanya kepada pemberita selepas selesai Ops Label, di sini hari ini.Operasi lebih tiga jam itu turut disertai penguat kuasa Bahagian Perlesenan Majlis Bandaraya Seberang Perai (MPSP).Mohd Wazir berkata makanan yang diimport dan dijual di pasaran tempatan juga didapati menggunakan bahasa asing seperti Bahasa Korea, Jepun dan Thailand sebagai label produk mereka malah ada produk yang dijual bercampur antara yang halal dan tidak halal.Katanya semua peraturan tersebut ditetapkan bagi memastikan produk makanan yang dipasarkan di pasaran tempatan selamat dimakan oleh pengguna dan tidak mengelirukan mereka."Macam pemeriksaan hari ini, kami mendapati produk yang dijual itu diletakkan bercampur antara halal dan tidak halal termasuk yang mempunyai sumber khinzir.

Kami khuatir pembeli Muslim tersilap beli kerana ia ditempatkan sekali dan saya telah arahkan peniaga tersebut untuk mengasingkannya supaya tidak timbul kekeliruan kepada pengguna," katanya.Katanya pihaknya juga tidak menolak kemungkinan produk-produk yang tiada label dibawa masuk secara haram ke negara ini dan dalam operasi itu lebih 400 unit pelbagai jenis makanan dalam bungkusan serta air kotak dan tin bernilai RM1,500 dirampas.Beliau mengingatkan kepada pembuat, pengimport, pengedar dan penjual supaya mematuhi segala kehendak pelabelan yang ditetapkan serta pengguna perlu bijak memilih makanan yang dijual dengan label yang lengkap dan tidak mengelirukan dari segi bahasa serta kandungan makanan bagi memastikan pengguna membeli makanan yang selamat untuk dimakan.


Peguam Najib sakit tekak, kes pinda laporan audit 1MDB ditangguh ke Jumaat

KUALA LUMPUR, 30 Mei - Prosiding bagi mendengar permohonan pihak pendakwaan untuk memanggil Arul Kanda Kandasamy sebagai saksi dalam perbicaraan kes pindaan laporan audit 1Malaysia Development Berhad (1MDB) ditangguhkan ke hari Jumaat, apabila peguam utama Datuk Seri Najib Tun Razak, Tan Sri Muhammad Shafee Abdullah tidak sihat.Seorang lagi peguam Najib, Rahmat Hazlan memberitahu Mahkamah Tinggi hari ini bahawa Shafee demam dan sakit tekak.“Apabila dia (Shafee) hubungi saya pagi ini, suaranya seakan-akan ‘Sean Connery’. Dia belum ke klinik lagi, tapi akan ke sana nanti, dan dia akan hantar sijil cuti sakit (MC) ke mahkamah apabila dia memperolehnya nanti,” kata Rahmat.Hakim Mohamed Zaini Mazlan yang nampak tertarik dengan penerangan Rahmat berkata, Connery bukanlah contoh yang baik kerana pelakon Hollywood itu telah meninggal dunia.“Saya akan tangguhkan prosiding hari ini dan berharap Tan Sri (Shafee) pulih segera,” katanya.Timbalan Pendakwa Raya Ahmad Akram Gharib berkata dalam keadaan sedemikian, pihak pendakwaan tidak membantah terhadap penangguhan itu.Mahkamah kemudiannya menetapkan Jumaat ini untuk mendengar hujah lisan kedua-dua pihak berhubung permohonan pihak pendakwaan untuk memanggil orang yang dituduh bersama Najib, yakni Arul Kanda, sebagai saksi mereka.

(Bekas Perdana Menteri, Datuk Seri Najib Razak bersama peguamnya Tan Sri Shafee Abdullah/FOTO BERNAMA)

Najib dan Arul Kanda yang merupakan bekas ketua pegawai eksekutif 1MDB hadir dalam prosiding hari ini.Menurut jadual asal, Mahkamah Tinggi menetapkan hari ini untuk mendengar permohonan di bawah Seksyen 63 Akta 2009 Suruhanjaya Pencegahan Rasuah Malaysia (SPRM) untuk memanggil Arul Kanda bagi memberi keterangan sebagai saksi terhadap tertuduh bersamanya dalam kes itu, Najib.Seksyen itu menyatakan bahawa dalam keadaan dua atau lebih orang didakwa melakukan kesalahan di bawah undang-undang yang sama ini, mahkamah mungkin memerlukan seorang atau lebih daripada mereka untuk memberikan keterangan sebagai saksi untuk pendakwaan, jika permohonan bertulis dibuat oleh pendakwa raya.Pada 20 Mei lepas, ketua pihak pendakwaan kes berkenaan Datuk Seri Gopal Sri Ram berhujah bahawa Arul Kanda mungkin mempunyai maklumat yang berkaitan dengan urusan dengan Najib, yang akan memberi kesan terhadap keputusan pendakwaan ke atas Najib, yang bekas menteri kewangan.Najib, 68, bekas perdana menteri, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul Kanda, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. - BERNAMA


‘Instafamous’ ditahan anjur tarian separuh bogel, bakar bunga api di I-City

SHAH ALAM, 30 Mei- Polis menahan seorang pesohor Instagram berhubung kejadian sekumpulan lelaki berperwatakkan wanita yang menari separuh bogel dan membakar bunga api pada majlis rumah terbuka Aidilfitri di sebuah unit di I-City di sini, Jumaat lepas.Ketua Polis Daerah Shah Alam, ACP Mohd Iqbal Ibrahim berkata, ‘instafamous’ dikenali sebagai ‘Cik Lala’ yang juga penganjur majlis tersebut ditahan semalam dan direman sehingga esok bagi membantu siasatan selepas tular beberapa rakaman video yang dimuat naik di laman sosial TikTok.Katanya siasatan awal mendapati kejadian itu didakwa berlaku pada 27 Mei sekitar pukul 8.00 malam hingga 11.30 malam di sebuah unit di Centralwalk I-City, di sini.“Pengadu yang merupakan pengurus Badan Pengurusan Bersama (JMB) I-Soho I-City membuat laporan polis pada 28 Mei setelah menerima pesanan Whatsapp mengenai aktiviti yang menjatuhkan imej I-City sebagai satu tarikan pelancong di Selangor,” katanya dalam kenyataan hari ini.

(Ketua Polis Daerah Shah Alam, ACP Mohd Iqbal Ibrahim)

Menurutnya, aktiviti yang diiringi muzik kuat itu dilakukan di kawasan awam berhampiran rumah penduduk dan ‘Cik Lala’ adalah individu yang menyewa unit berkenaan pada harga RM4,000 bagi menganjurkan majlis berkenaan dengan jemputan kira-kira 50 orang.Mohd Iqbal berkata kes disiasat mengikut Seksyen 509 Kanun Keseksaan, Seksyen 6 Akta Bahan Letupan 1957 dan Seksyen 233 Akta Komunikasi dan Multimedia 1998 dan orang ramai yang mempunyai maklumat berkaitan kes boleh menghubungi Insp Nur Syuhada di talian 017-6942736.


Ramai pekerja warga asing di Gua Musang, Kuala Krai, Jeli didapati tiada permit sah

KOTA BHARU, 30 Mei- Hasil risikan dan operasi, polis mendapati ramai dalam kalangan pekerja asing yang bekerja di ladang atau kebun di sekitar pedalaman Gua Musang, Kuala Krai dan Jeli tidak memiliki permit kerja yang sah, kata Ketua Polis Kelantan Datuk Muhamad Zaki Harun.Beliau berkata pihaknya sering menerima laporan berkaitan kes gaduh melibatkan pekerja warga asing di ladang atau kebun di kawasan berkenaan dan apabila diperiksa kebanyakan yang terlibat didapati tidak memiliki dokumen yang sah untuk bekerja dalam negara."Dalam kes seumpama ini polis akan mengambil tindakan dengan menahan pengurus atau pemilik ladang yang mengambil mereka ini bekerja," katanya kepada pemberita pada sidang media di Ibu Pejabat Polis Kontinjen (IPK) Kelantan, di sini hari ini.Beliau turut merujuk kepada operasi yang dijalankan semalam yang menyaksikan dua individu iaitu pemilik dan pengurus ladang di Gua Musang berusia 30-an dikesan menggaji pekerja warga asing tanpa permit selepas terbongkar kes kematian seorang pekerja Myanmar tanpa permit, Jumaat lepas.

"Bagi majikan yang menggaji pendatang tanpa izin, mereka boleh disabitkan dengan kesalahan di bawah Seksyen 55B Akta Imigresen 1959/63 yang memperuntukkan hukuman denda tidak lebih RM50,000 atau penjara sehingga 12 bulan atau kedua-duanya sekali, bagi setiap orang pekerja yang diambil," katanya.Muhamad Zaki berkata majikan terlibat juga boleh disiasat mengikut Akta Antipemerdagangan Orang dan Antipenyeludupan Migran (ATIPSOM) 2007.


Pindah minyak secara haram, tiga kapal tangki ditahan

KOTA TINGGI, 30 Mei- Tiga kapal tangki berdaftar di Singapura, Malabo dan Monrovia ditahan selepas disyaki melakukan pemindahan minyak secara haram di perairan Johor Timur semalam.Ketiga-tiga kapal tangki itu ditahan dalam satu operasi yang melibatkan aset Zon Maritim Tanjung Sedili, sebuah pesawat udara milik Maritim Malaysia dan tujuh anggota Pasukan Tindakan Khas Maritim Malaysia.Pengarah Maritim Negeri, Laksamana Pertama Maritim Nurul Hizam Zakaria dalam kenyataannya berkata, penahanan dibuat secara paksa selepas kru tidak memberi kerjasama. "Ketiga-tiga kapal dikendali 39 kru warga Indonesia, Singapura dan Rusia berusia 24 hingga 62 tahun. Kes disiasat mengikut Seksyen 491B(1)(K) dan 491B(1)(L)," katanya dalam kenyataan itu. Nakhoda ketiga-tiga kapal turut disiasat mengikut Seksyen 186 Kanun Keseksaan kerana menghalang tugas penjawat awam.

(Tiga kapal tangki  ditahan selepas disyaki melakukan pemindahan minyak secara haram di perairan Johor Timur semalam)


KPDNHEP Melaka tumpaskan sindiket penyeludupan diesel

KRUBONG, 30 Mei- Isi diesel antara RM300 hingga RM500 di setiap stesen minyak di sekitar Melaka menggunakan kad kredit dan upah tonto. Itu modus operandi sindiket penyeludupan diesel aktif sejak seminggu lalu bagi mengaburi pihak berkuasa.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, taktik licik sindiket itu bagaimanapun terbongkar hasil maklumat awam, pemeriksaan berkala dan risikan pihaknya selepas menyerbu premis dijadikan stor haram penyimpanan diesel disyaki untuk diseleweng di kawasan Perindustrian Krubong, kira-kira 7 malam tadi."Hasil serbuan kita menemui kira-kira 10,000 liter diesel di dalam tangki tambahan lori yang digunakan serta tangki minyak (skid tank). Selain itu, 18 tangki tambahan, dua motosikal serta paip penyambung, keseluruhannya dianggarkan bernilai RM135,000 turut disita dan dibawa ke stor KPDNHEP," katanya ditemui di lokasi serbuan hari ini.

Ketika serbuan, dua lelaki sedang menyedut diesel ke tangki besar daripada sebuah lori dan bertempiaran lari serta meninggalkan aset mereka dengan memanjat tembok dan meloloskan diri di sekitar semak samun berhampiran stor itu."KPDNHEP Melaka serius membanteras kegiatan penyeludupan dan diesel ini disyaki untuk diseleweng bagi pasaran industri di seluruh negara. Diesel industri ini berharga RM4.20 hingga RM4.30 seliter dan jika dijual di pasaran gelap lebih kurang RM4 satu liter, jadi masih dapat untung banyak dan industri pula mahu menjimatkan kos," katanya.Mengulas lanjut katanya, taktik sindiket adalah membuat isian penuh diesel di stesen minyak di tiga daerah di Jasin, Alor Gajah dan Melaka Tengah sebelum kembali ke stor penyimpanan.

"Tangki lori digunakan juga diubah suai dan dipasang suis khas. Jika dilihat dari luar nampak mereka seperti mengisi tangki biasa dan pekerja stesen minyak tidak akan perasan. Tetapi bila suis dihidupkan ia akan menyedut diesel ke tangki dalam lori. Setiap satu lori ada enam tangki diubah suai dan boleh memuatkan 1,000 liter diesel."Sindiket juga membayar guna kad kredit atau debit, jadi tidak perlu berjumpa pekerja di kaunter," katanya sambil memaklumkan operasi berterus bagi mencegah kegiatan itu akan dibuat berkala.Kes disiasat mengikut Seksyen 21 Akta Kawalan Bekalan 1961 yang memperuntukkan hukuman denda maksimum RM1 juta atau penjara maksimum tiga tahun jika kesalahan bagi orang perseorangan manakala bagi kesalahan dilakukan pertubuhan, denda maksimum RM3 juta bagi kesalahan pertama atau maksimum RM5 juta bagi kesalahan kedua dan seterusnya.


Polis tahan empat lelaki, rampas 39 kilogram syabu di Cheras

KAJANG, 30 Mei- Polis menahan empat lelaki dan merampas syabu seberat 39 kilogram dianggar bernilai RM1.4 juta daripada mereka dalam serbuan di tempat letak kereta di deretan premis perniagaan di Batu 11, Cheras di sini Selasa lepas. Ketua Jabatan Siasatan Jenayah Narkotik Selangor ACP Ahmad Jefferi Abdullah berkata kesemua mereka termasuk seorang warga Ukraine itu ditahan kira-kira pukul 6.00 petang dan pihaknya turut merampas tiga kereta jenis Mercedes-Benz, Toyota Vios dan Perodua Bezza.Beliau berkata kumpulan lelaki yang berusia 30 hingga 44 tahun itu dipercayai membekalkan dadah berkenaan kepada pengedar lain untuk dipasarkan di sekitar Lembah Klang sejak enam bulan lepas."Ketika serbuan, lelaki warga Ukraine itu sedang mengangkat kotak berisi 39 pek lut sinar berisi dadah keluar dari Perodua Bezza bersama tiga lelaki tersebut," katanya pada sidang media di Ibu Pejabat Polis Daerah Kajang di sini hari ini.Menurutnya, polis turut merampas wang tunai RM20,380, mata wang Thailand berjumlah 35,000 baht dan 11 utas rantai serta gelang emas daripada mereka.

"Nilai keseluruhan rampasan adalah kira-kira RM1.79 juta dan polis sedang mengesan saki baki ahli sindiket termasuk ketuanya yang masih bebas serta menyiasat sumber dadah berkenaan diperoleh,” katanya.Ahmad Jefferi berkata hasil saringan air kencing mendapati dua daripada lelaki berkenaan positif dadah serta mempunyai rekod jenayah lampau melibatkan dadah dan bunuh.Beliau berkata kesemuanya kini direman hingga esok untuk siasatan mengikut Seksyen 39B Akta Dadah Berbahaya 1952 katanya.


Penyelia Rela dipenjara 14 hari dan denda RM10,000 kemuka tuntutan palsu

SEREMBAN, 27 Mei - Seorang penyelia Jabatan Sukarelawan Malaysia (Rela) dipenjara 14 hari dan didenda RM10,000 selepas mengaku bersalah di Mahkamah Sesyen Seremban atas pertuduhan membuat tuntutan palsu penugasan seorang anggota Rela berjumlah RM960 pada Disember tahun lalu.Hakim, Rushan Lutfi Mohamed menjatuhkan hukuman itu ke atas tertuduh, S. Vijaiyan, 56 tahun, yang membuat pengakuan bersalah selepas pertuduhan dibacakan jurubahasa mahkamah.Sekiranya gagal membayar denda, tertuduh boleh dipenjara lima bulan dan hukuman penjara 14 hari bermula dari tarikh dijatuhkan hukuman.

(S. Vijaiyan, mengaku bersalah di Mahkamah Sesyen Seremban)

Kesalahan itu dilakukan di pejabat Rela daerah Seremban pada Disember 2021.

Tertuduh didakwa mengikut Seksyen 18 Akta Suruhanjaya Pencegahan Rasuah Malaysia (SPRM) dan boleh dihukum  di bawah Seksyen 24(2) akta yang sama.Dalam pada itu, mahkamah telah melepas dan membebaskan tertuduh bagi enam pertuduhan lain di bawah Seksyen 171A Kanun Prosedur Jenayah, selepas mengambil kira pengakuan bersalah serta persetujuan pihak pendakwaan dan tertuduh untuk mengguna pakai TIC (Take Into Consideration).Pihak pendakwaan dikendalikan Timbalan Pendakwa Raya, Mohamad Azriff Firdaus Mohamad Ali.


Peter Anthony didapati bersalah, dihukum penjara dan denda RM50,000

KUALA LUMPUR, 26 Mei - Bekas Menteri Pembangunan Infrastruktur Sabah, Datuk Peter Anthony dijatuhkan hukuman penjara tiga tahun dan denda sebanyak RM50,000 di Mahkamah Sesyen hari ini atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di Universiti Malaysia Sabah (UMS), tujuh tahun lalu.  Hakim Azura Alwi menjatuhkan hukuman terbabit selepas tertuduh gagal menimbulkan keraguan yang munasabah di akhir kes pembelaan.

Mahkamah turut memerintahkan hukuman penjara itu bermula hari ini dan sekiranya gagal membayar jumlah denda tersebut, Datuk Peter boleh dipenjara lagi selama 15 bulan.  Bagaimanapun, Hakim Azura hanya membenarkan penangguhan bagi hukuman penjara sementara rayuan manakala, denda perlu dijelaskan hari ini.  Mengikut pertuduhan, bekas Naib Presiden Parti Warisan Sabah (Warisan) yang merupakan Pengarah Urusan Syarikat Asli Jati, didakwa memalsukan surat terbabit di pejabat Timbalan Naib Canselor UMS bertarikh 9 Jun 2014.  Dia dituduh melakukan kesalahan tersebut di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 dan 21 Ogos 2014.


Jurulatih wushu cabul atlet, empat laporan polis diterima

KUALA LUMPUR, 25 Mei- Empat laporan polis diterima membabitkan seorang jurulatih wushu yang disyaki melakukan amang seksual terhadap atlet kendaliannya.Menurut Ketua Jabatan Siasatan Jenayah (JSJ) Kuala Lumpur, Senior Asisten Komisioner (SAC) Habibi Majinji, laporan itu diterima masing-masing dua di Kuala Lumpur dan dua di Selangor.Jelas beliau, di Kuala Lumpur, laporan dibuat dua mangsa perempuan berusia 12 dan 13 tahun yang mendakwa dicabul suspek di sebuah akademi wushu di Cheras.Setakat ini kertas siasatan kes berkenaan hampir selesai dan akan dirujuk kepada Timbalan Pendakwa Raya (TPR) hari ini."Kejadian ini bermula dari awal bulan empat lagi di mana mangsa sebelum ini hanya mendiamkan diri sebab ketakutan, jadi apabila mangsa memaklumkan kepada pihak ibu bapa, baru laporan polis dibuat.Saya difahamkan di Selangor ada dua kes dan keseluruhan kes melibatkan kontinjen Selangor dan Kuala Lumpur ada empat kes, jadi pada 23 Mei suspek iaitu jurulatih wushu tersebut telah ditangkap dan direman sehingga 26 Mei, siasatan masih diteruskan untuk mendapatkan keterangan yang mencukupi supaya kita boleh ambil tindakan," katanya pada sidang media selepas Majlis Pelupusan Barang Kes JSJ Kontinjen Kuala Lumpur di Balai Polis Alam Damai Cheras, di sini.

(SAC Habibi Majinji, Ketua Jabatan Siasatan Jenayah Kuala Lumpur)

Pada majlis itu, sejumlah 12,106 barang kes bernilai RM5.1 juta dilupuskan membabitkan 424 kertas siasatan yang sudah diselesaikan sejak tahun 2014.Barangan yang dilupuskan termasuk mesin bitcoin, minuman keras dan peralatan perjudian manakala wang tunai lebih RM86,000 yang dirampas bagi kes berkenaan pula diserahkan kepada Jabatan Perbendaharaan Negara.


YAB dahulukan RM1.3 juta untuk Persatuan bola Sepak PDRM - Ahmad Zahid

KUALA LUMPUR, 24 Mei - Datuk Seri Dr Ahmad Zahid Hamidi memberitahu Mahkamah Tinggi hari ini bahawa, beliau mendahulukan dana Yayasan Akalbudi (YAB) sebanyak RM1.3 juta kepada Persatuan Bola Sepak Polis Diraja Malaysia (PDRM), kerana pemain dan kakitangan persatuan itu tidak mendapat gaji dan elaun selama empat bulan.Ahmad Zahid, 69, berkata beliau sebelum ini tidak pernah memberi apa-apa sumbangan kepada Persatuan Bola Sepak PDRM, bagaimanapun sebagai Menteri Dalam Negeri ketika itu, PDRM berada di bawah kendaliannya.“Saya telah dimaklumkan oleh menantu saya Datuk Zul Hisham Zainal bahawa, persatuan bola sepak itu berada dalam keadaan yang sangat memerlukan bantuan kewangan, memandangkan empat bulan gaji mereka tidak dibayar menyebabkan pemain dan staf tidak berkemampuan untuk membayar perbelanjaan peribadi, seperti membayar sewa rumah, kereta, nafkah dan keperluan lain,” katanya.Beliau berkata demikian ketika membacakan pernyataan saksi, semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Bekas timbalan perdana menteri itu berkata wang pendahuluan tersebut adalah seiring dengan objektif penubuhan YAB, yang mana ia ditubuhkan untuk membantu daripada segi  kebajikan kepada mereka yang memerlukan.Beliau menegaskan pertuduhan kesembilan yang dikenakan ke atasnya iaitu melakukan pecah amanah berhubung sumbangan RM1.3 juta kepada persatuan itu, bukan satu kesalahan pecah amanah kerana pemegang amanah YAB, Muhammad Nabil Salleh dan Datuk Khairuddin Tarmizi, tidak pernah membantah wang pendahuluan yang diberikan.Menurut Ahmad Zahid, berdasarkan keterangan Zul Hisham dan ASP Mohd Nizam Mohd Noor, persatuan itu mempunyai tanggungan seramai 30 pemain tempatan, termasuk tiga pemain import dan juga 15 orang dalam kumpulan pengurusan.“Saya juga dimaklumkan bahawa pemain-pemain persatuan itu adalah pemain sepenuh masa, yang mana mereka bergantung sepenuhnya kepada gaji yang diberikan sebagai pemain bola sepak.“Gaji kesemua pemain dan staf secara purata dalam anggaran RM500,000 sehingga RM600,000 sebulan dan semasa persatuan itu mempunyai masalah kewangan, bayaran gaji yang tertunggak adalah dalam anggaran RM1.3 juta selama empat bulan,” katanya.Tambah Ahmad Zahid, Majlis Sukan Negara telah membayar semula pendahuluan yang beliau berikan sebanyak RM1 juta kepada Tetuan Lewis & Co pada 14 Julai 2017 dengan menggunakan cek.

Selain itu, Ahmad Zahid menafikan pertuduhan ke-19 yang mana beliau didakwa melakukan pecah amanah dana YAB berjumlah RM10 juta, dengan memberikan pinjaman wang tersebut kepada Armada Holdings Sdn Bhd.

Katanya, bayaran kepada Armada Holdings berjumlah RM10 juta adalah satu pelaburan kepada syarikat tersebut, yang terlibat dengan projek pembekal arang batu Indonesia untuk kontrak spot TNB Fuel Services Sdn Bhd.

“Setakat pengetahuan saya, sepertimana yang dipersetujui, RM10 juta itu diberikan kepada Armada Holdings sebagai satu pelaburan yang dibuat oleh Yayasan Akalbudi, dan bukan pinjaman.

“Pulangan pelaburan yang diterima itu juga, telah berjaya mendatangkan keuntungan kepada Yayasan Akalbudi yang mana keuntungan tersebut boleh digunakan untuk tujuan amal jariah, selari dengan objektif yayasan tersebut,” katanya dan menambah pelaburan RM10 juta kepada Armada Holdings telah dibayar balik bersama-sama dengan faedah sebanyak RM69,722.65.

Ahli Parlimen Bagan Datuk itu juga menafikan bahawa pemberian dana YAB sebanyak RM360,000 kepada TS Consultancy & Resources, adalah untuk membantu menjalankan kerja-kerja pendaftaran pengundi, sebaliknya wang tersebut adalah untuk pembayaran percetakan Al-Quran.

“Urusan ini adalah antara saya dengan Datuk Latiff Mirasa iaitu Pengerusi kepada Yayasan Restu yang mencetak Al-Quran tersebut. Saya juga menyatakan bahawa urusan ini sama sekali tidak diketahui oleh TS Consultancy & Resources, kerana Datuk Latiff yang meminta saya untuk membuat pembayaran percetakan Al-Quran tersebut yang dibayar kepada syarikat itu,” katanya.

Perbicaraan yang berlangsung di hadapan Hakim Datuk Collin Lawrence Sequerah bersambung esok. - BERNAMA


Demi tender enam kontraktor didenda palsu penyata akaun bank syarikat

ALOR SETAR, 24 Mei - Enam kontraktor mengaku bersalah dan didenda di Mahkamah Sesyen di sini hari ini atas pertuduhan memalsukan penyata akaun bank syarikat untuk melayakkan mereka mendapatkan tender pembersihan awam pada tahun 2019.Hakim Harmi Thamri Mohamad menjatuhkan hukuman itu terhadap Zulhilmi Abdul Jabar, 43, Mohd Yusrizal Ismail, 43, Muhamad Hairi Md Ismail, 38, Ranzi Halim, 51, Muhammad Amir Che Azib, 36, dan Badaruddin Mohamad, 40.Kesemua tertuduh dijatuhkan hukuman denda RM50,000 masing-masing dan sekiranya gagal membayar denda, mereka boleh dipenjara enam bulan.

Bagi pertuduhan itu, masing-masing dituduh dengan satu pertuduhan.Mengikut pertuduhan itu, kesemua mereka masing-masing dituduh dengan curangnya menggunakan suatu dokumen sebagai tulen iaitu penyata akaun bank syarikat bagi bulan Oktober, November dan Disember 2018 dalam permohonan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.Mereka didakwa mempunyai sebab untuk mempercayai bahawa dokumen itu adalah palsu dan kesemua tertuduh didakwa melakukan kesalahan berkenaan di Wisma Idaman, Environment Idaman (Kedah&Perlis) di sini antara 1 hingga 22 Jan 2019.Keenam-enam mereka didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun sama iaitu memperuntukkan hukuman penjara maksimum dua tahun atau denda atau kedua-duanya sekali jika sabit kesalahan.Pendakwaan kes itu dikendalikan Timbalan Pendakwa Raya Rehab Abdul Shukur manakala Zulhilmi, Mohd Yusrizal dan Muhammad Amir diwakili Peguam Intan Nursyafina Baharudin dan Peguam Syed Fakhruzzaman Syed Mansor mewakili Muhamad Hairi, Ranzi dan Badaruddin.Kesemua tertuduh kemudian membayar denda masing-masing.


Duda anak satu didakwa jalankan perniagaan pinjaman wang tanpa lesen sah

KUALA LUMPUR, 24 Mei - Seorang duda anak satu mengaku tidak bersalah di Mahkamah Sesyen di sini hari ini atas pertuduhan menjalankan perniagaan pinjaman wang tanpa lesen sah, enam tahun lepas.Lee Jan Wee, 32, didakwa melakukan perbuatan tersebut di Jalan Wangsa Delima 5, KLSC 111, Wangsa Maju, di sini, pada 23 Ogos 2016 mengikut Seksyen 5(2) Akta Pemberi Pinjaman Wang 1951 yang membawa hukuman denda maksimum RM1 juta atau penjara yang boleh sampai lima tahun atau kedua-duanya, jika sabit kesalahan.Timbalan Pendakwa Raya Hanis Anisha Jamilludin menawarkan jaminan RM50,000 dengan seorang penjamin berserta syarat tambahan Lee perlu melaporkan diri ke balai polis sehingga kes selesai.

Pertuduhan ke atas Lee dibacakan di hadapan Hakim Datin Sabariah Othman.Peguam Izzat Amir yang mewakili tertuduh memohon jaminan rendah diberikan atas alasan anak guamnya yang akan berkahwin pada bulan hadapan tidak mempunyai pekerjaan tetap dan perlu menanggung seorang anak berusia tiga tahun.Mahkamah membenarkan tertuduh diikat jamin RM20,000 dengan seorang penjamin berserta syarat tambahan seperti yang dimohon pihak pendakwaan selain menetapkan 27 Jun depan untuk sebutan semula kes. - BERNAMA


Enam sekeluarga edar dadah ditahan polis

GEORGE TOWN, 23 Mei - Enam sekeluarga yang dipercayai terlibat dengan kegiatan pengedaran dadah sejak setahun lalu berjaya diberkas.  Mereka yang berusia antara 36 hingga 64 tahun itu ditahan dalam beberapa serbuan di sekitar negeri Pulau Pinang membabitkan Butterworth dan Nibong Tebal.  Ketua Jabatan Siasatan Jenayah Narkotik (JSJN) Pulau Pinang ACP Mohd Shukairy Abd Sabhe berkata hasil serbuan pihaknya berjaya merampas syabu yang bernilai RM298,332.  Syabu tersebut dianggarkan seberat 8,287 gram.

(Ketua Jabatan Siasatan Jenayah Narkotik (JSJN) Pulau Pinang ACP Mohd Shukairy Abd Sabhe)

"Serbuan pertama di kawasan Sungai Bakap di Seberang Perai selatan Pulau Pinang telah menangkap satu lelaki tempatan dan pihak polis berjaya merampas enam bungkusan bertulis "King Shan" berisi dadah syabu dengan anggaran seberat 5,211 gram bernilai RM223,596. Serbuan ke dua di sebuah premis Seberang Perai tengah Pulau Pinang telah menangkap dua lelaki tempatan dan dua perempuan tempatan yang mana pihak polis berjaya merampas dua bungkusan plastik "Guang Yi Wang" berisi dadah syabu dengan anggaran berat 2,076 gram, bernilai RM2,000 dan 76 gram bernilai RM74,706. Manakala serbuan ketiga di sebuah premis Seberang Perai Utara telah berjaya tangkap wanita warga tempatan," katanya di sini hari ini.Polis turut merampas empat kenderaan antaranya Toyota Wish dan BMW serta pelbagai barangan kemas bernilai RM 119,204. Hasil siasatan mendapati sindiket itu mendapatkan bekalan dadah daripada rangkaian mereka di luar negara dengan membungkusnya dalam bungkusan teh cina bagi mengelak dikesan pihak berkuasa sebelum mengedarnya untuk pasaran tempatan.  Kes disiasat di bawah Seksyen 39B Akta Dadah Berbahaya 1952.


23 individu memandu di bawah pengaruh alkohol ditahan di ibu negara

KUALA LUMPUR, 22 Mei- Polis menahan 23 individu termasuk seorang warga emas berumur 68 tahun kerana memandu di bawah pengaruh alkohol dalam operasi Samseng Jalanan, Op Motosikal/Pelbagai Kesalahan di sekitar ibu negara sejak Jumaat lepas. Ketua Jabatan Siasatan dan Penguatkuasaan Trafik Kuala Lumpur ACP Sarifudin Mohd Salleh berkata selain 23 individu berkenaan, pihaknya turut menahan lapan individu kerana menunggang dalam keadaan merbahaya dengan melakukan aksi zig-zag, roket, superman serta bersaing sesama sendiri. “Kesemua suspek (lapan individu) berkenaan yang berusia dalam lingkungan 16 hingga 19 tahun telah dibawa ke Balai Polis Trafik, Kuala Lumpur dan akan dituduh di bawah Seksyen 42(1) Akta Pengangkutan Jalan 1987 kerana memandu secara melulu sehingga mengganggu pengguna jalan raya yang lain,” katanya dalam kenyataan hari ini.Sementara itu Sarifudin berkata tangkapan lain melibatkan seorang individu yang melakukan kesalahan menghalang tugas penjawat awam, seorang disyaki menunggang motosikal curi manakala seorang lagi dipercayai memiliki dadah. Beliau berkata dalam Operasi Motosikal dengan kolaborasi Jabatan Alam Sekitar semalam pula, pihaknya mengeluarkan sembilan saman kepada pemandu hasil ujian terhadap 20 kenderaan kerana tidak mematuhi spesifikasi struktur kenderaan (ekzos) yang ditetapkan.

Menurutnya secara keseluruhan 435 jumlah saman dikeluarkan kepada pengguna jalan raya atas pelbagai kesalahan trafik dan 13 motosikal disita atas kesalahan mengubah suai struktur kenderaan (ekzos) sepanjang tiga hari operasi Samseng Jalanan, Op Motosikal/Pelbagai Kesalahan itu.Sarifudin berkata operasi bermula pada Jumaat dan selesai awal pagi tadi dijalankan di sekitar ibu kota termasuk Jalan Raja Laut, Jalan Genting Klang, Jalan Kuching, Lebuhraya Duta-Ulu Kelang (DUKE) dan Lebuhraya Lingkaran Tengah 2 Kuala Lumpur (MRR2).


Seorang lelaki tempatan ditahan bantu siasatan berhubung penemuan mayat lelaki

MIRI, 22 Mei- Seorang lelaki tempatan ditahan berhubung penemuan mayat lelaki di lorong kedai Pusat Komersial Boulevard Miri, Khamis lalu.Menurut Ketua Polis Daerah Miri, ACP Alexson Naga Chabu, suspek berumur lingkungan 30-an itu ditahan semalam bagi membantu siasatan. Menerusi kenyataan media, ACP Alexson mendedahkan tangkapan terhadap suspek itu dibuat ekoran suspek merupakan individu terakhir bersama mangsa terbabit sebelum mangsa ditemui meninggal dunia.  Dedah beliau, kes ini pada awalnya diklasifikasikan sebagai mati mengejut, namun hasil bedah siasat mendapati mangsa meninggal dunia akibat kecederaan teruk di bahagian kepala yang dipercayai dipukul menggunakan objek keras.

Susulan itu, kes ini telah diklasifikasikan semula dan disiasat di bawah Seksyen 302 Kanun Keseksaan. Orang ramai yang mempunyai sebarang maklumat berkaitan insiden ini diminta untuk tampil ke Balai Polis yang berdekatan atau menghubungi ASP Dorairajah Vanaltham di talian 085-433730.


Gagal patuh arahan alasan 'sifu' wushu serang gangguan seksual

KUALA LUMPUR, 21 Mei - Seorang jurulatih wushu ditahan kerana disyaki melakukan amang seksual terhadap seorang remaja perempuan berusia 13 tahun, kata Ketua Polis Kajang ACP Mohd Zaid Hassan.Katanya, lelaki tempatan berusia 31 tahun itu melakukan gangguan seksual atas alasan mangsa gagal mematuhi arahan suspek."Mangsa juga telah diugut oleh suspek jika memaklumkan perkara tersebut kepada ibu bapanya," katanya dalam kenyataan malam ini.Bagaimanapun mangsa bertindak menceritakan kejadian yang berlaku kepada ayahnya dan membawa mangsa ke balai polis serta mendapatkan rawatan di Hospital Kajang."Oleh itu, suspek ditahan di sekitar Taman Kajang Mewah kira-kira 7.50 malam oleh Bahagian Siasatan Jenayah Ibu Pejabat Polis Daerah Kajang."Penahanan suspek berdasarkan laporan yang dibuat oleh bapa mangsa berusia 43 tahun memaklumkan anak perempuannya iaitu pelatih wushu mengalami gangguan seksual dari jurulatihnya."Kejadian berlaku pada 11 Feb sehingga 19 Feb lepas sekitar pukul 3 hingga 4 petang dan 12 tengah malam hingga 1 pagi, ketika mangsa berada di rumah jurulatih wushu tersebut.

Tambahnya, suspek direman sehingga 23 Mei ini.Mohd Zaid berkata kes disiasat di bawah Seksyen 14 (a) Akta Kesalahan-Kesalahan Seksual Terhadap Kanak-Kanak 2017 dan jika disabit kesalahan boleh dihukum penjara maksimum 20 tahun dan disebat."Bagi sesiapa yang mempunyai maklumat berhubung kejadian ini boleh berhubung dengan mana-mana balai yang terdekat atau berhubung terus dengan Pegawai Penyiasat kes iaitu Sarjan Noriyati Abdullah di talian 016-3516908," katanya.


Maritim tahan dua kapal bawa muatan kayu padauk dari Myanmar

GEORGE TOWN, 21 Mei - Agensi Penguatkuasan Maritim Malaysia (Maritim) Pulau Pinang menahan dua kapal ‘barter trade’ (perdagangan tukar barang) dari Myanmar kerana gagal mempamerkan dokumen kapal dan insurans ketika pemeriksaan dijalankan di Perairan Pulau Pinang, semalam.Pengarahnya Kapten Maritim Abd Razak Mohamed berkata kedua-dua kapal berdaftar di Yangon itu ditahan pada 6.50 petang dan 6.55 petang di kedudukan 0.8 batu nautika barat laut Pelabuhan Pulau Pinang.Jelasnya, hasil pemeriksaan lanjut mendapati, kedua-dua kapal tersebut membawa muatan kayu padauk dari Yangon, Myanmar ke Pelabuhan Pulau Pinang."Kapal THITDI AUNG 3 dikendalikan sembilan kru termasuk nakhoda manakala kapal DANA THIDI 9 dikendalikan lapan kru termasuk nakhoda."Kesemua mereka berusia lingkungan 22 hingga 64 tahun itu merupakan warga Myanmar dan memiliki dokumen pengenalan diri yang sah," katanya dalam satu kenyataan pada Sabtu.

(Kedua-dua kapal tersebut membawa muatan kayu paduak dari Yangon, Myanmar ke Pelabuhan Pulau Pinang/FOTO Maritim)

Katanya Kedua-dua nakhoda bersama dua kru kapal itu telah dibawa ke Jeti Pasukan Polis Marin (PPM) Batu Uban untuk siasatan lanjut dan kes tersebut disiasat mengikut Ordinan Perkapalan Saudagar 1952.Tambahnya, Maritim Pulau Pinang akan terus mempertingkatkan pemantauan dan rondaan di sekitar perairan Pulau Pinang serta tidak akan berkompromi dengan mana-mana pihak yang melanggar undang-undang perairan negara.Orang awam diminta agar bekerjasama dalam melaporkan sebarang kejadian menyalahi undang-undang, kecemasan atau kemalangan di laut melalui talian kecemasan 24 jam iaitu MERS 999 atau Pusat Operasi Maritim Negeri Pulau Pinang di talian 04-2626146.


Seludup rokok: 4.2 juta batang rokok putih dirampas

RANTAU PANJANG, 19 Mei- Batalion 9 Pasukan Gerakan Am (PGA) berjaya menumpaskan penyeludupan 4.2 juta batang rokok putih bernilai lebih RM3.2 juta di Pengkalan Kubor, Tumpat, Kelantan. Rampasan dibuat dalam serbuan ke atas sebuah rumah kedai tidak bernombor di Telaga Nenas.Pemangku Ketua Polis Kelantan, Datuk Muhamad Zaki Harun berkata, hasil pemeriksaan mendapati terdapat 429 kotak rokok pelbagai jenama disyaki diseludup dari negara jiran. "Pasaran ini untuk Kelantan dan juga negeri2 lain di Malaysia kerana rokok ini agak popular. Pertama dua jenis ini iaitu Saat dan John JDB tetapi kita melihat ada jenama baru Zon King jadi kita percaya mungkin jenama ini mula diperkenalkan dan tidak mustahil satu jenama baru cuba dibawa masuk ke Malaysia," katanya.Muhammad Zaki memberitahu pemberita di Markas Tektikal Lubok Stol, Rantau Panjang.

(Pemangku Ketua Polis Kelantan, Datuk Muhamad Zaki Harun)

Kesemua barang kes diserah kepada Bahagian Siasatan Jenayah Daerah Tumpat untuk tindakan lanjut.  Rampasan berkenaan adalah yang terbesar setakat ini, hasil kawalan ketat pihaknya yang mewujudkan ‘tiga lapisan’ iaitu kawalan dan rondaan PGA di sempadan, Sekatan Jalan Raya di daerah serta peringkat kontinjen.

(Datuk Muhamad Zaki Harun (kanan) menunjukkan hasil rampasan)

Siasatan akan diteruskan bagi mengenal pasti pemilik dan penyewa rumah kedai tersebut serta dalang di sebalik penyeludupan rokok tidak bercukai.  Beliau tidak menolak kemungkinan, sebahagian daripada rokok seludup terbabit dibawa keluar sebelum serbuan dilakukan pihaknya.


Polis Sentul tumpas sindiket edar dadah 'perasa vape'

(Ketua Polis Daerah Sentul, Asisten Komisioner Beh Eng Lai menunjukkan barang rampasan ketika sidang media di IPD Sentul/FOTO Polis Sentul)

KUALA LUMPUR, 19 Mei - Polis menumpaskan sindiket pengedaran dadah di sekitar Lembah Klang selepas penahanan lima individu dalam tiga serbuan, kelmarin.

Ketua Polis Daerah Sentul Asisten Komisioner Beh Eng Lai berkata, Bahagian Siasatan Jenayah Narkotik Daerah (BSJND) Sentul, berjaya menahan lelaki, 23, kerana disyaki terlibat dengan aktiviti pengedaran dadah di sebuah kondominium di Jalan Kuching di sini.

"Hasil soal siasat terhadap suspek membawa kepada serbuan kedua di sebuah rumah di Petaling Jaya, Selangor, yang dipercayai dijadikan sebagai pusat memproses dadah.

"Dalam serbuan itu, kami menahan dua lelaki dan seorang remaja perempuan berusia antara 14 hingga 28 tahun.

"Remaja perempuan itu dipercayai teman wanita kepada salah seorang suspek lelaki berusia 25 tahun," katanya pada sidang media selepas menghadiri Perhimpunan Bulanan di Ibu Pejabat Polis Daerah (IPD) Sentul, di sini, hari ini.

(Bahagian Siasatan Jenayah Narkotik Daerah (BSJND) Sentul berjaya merampas dadah perasa vape berjumlah RM210, 570/FOTO Polis Sentul)

Beliau berkata, siasatan lanjut dilakukan membawa kepada penahanan seorang lagi suspek lelaki berusia 34 tahun di kondominium di Jalan Cemur, pada 11.30 malam tadi.

"Tangkapan itu dibuat selepas pihak polis mendapat maklumat daripada semua suspek yang ditahan berkaitan rakan mereka yang menjalankan kegiatan mengedar dadah di sekitar kawasan Dang Wangi.

"Secara keseluruhannya, kami berjaya merampas sebanyak 4,210 mililiter (ML) dadah sintetik jenis MDMA dan air ketum sebanyak 7,000 ML yang dianggarkan berjumlah RM210,570," katanya.

Katanya, jumlah keseluruhan rampasan dadah tersebut mampu menampung penggunaan seramai 1,121 orang pengguna dadah.

Menurutnya lagi, sindiket dipercayai aktif sejak tahun lalu dengan menjual dadah berkenaan di dalam botol perasa 'vape' bersaiz 10 milliliter di Lembah Klang dengan harga RM150 sebotol.

"Siasatan lanjut dalam kes ini masih diteruskan bagi mengenal pasti suspek lain yang terbabit dan dari mana sumber bekalan diperolehi.

Beliau berkata, semua suspek direman selama tujuh hari bermula 18 hingga 24 Mei ini bagi membantu siasatan mengikut Seksyen 39B Akta Dadah Berbahaya (ADB) 1952.


23 kg syabu dirampas, di KLIA

KUALA LUMPUR, 19 Mei - Polis Diraja Malaysia (PDRM) merampas 23 kilogram dadah jenis syabu menerusi satu serbuan di kargo Lapangan Terbang Antarabangsa Kuala Lumpur (KLIA) pada 8 dan 11 Mei lalu.Menurut Ketua Polis Daerah KLIA Asisten Komisioner Imran Abdul Rahman, dadah berkenaan ditemui dalam 28 bungkusan teh cina dan plastik aluminium yang disumbat dalam ketuhar elektrik dan pembesar suara.

(Imran dalam satu sidang media di sini)

"Bahagian siasatan jenayah daerah KLIA telah berjaya menggagalkan beberapa cubaan penyeludup dadah menggunakan kurier di KLIA Sepang untuk dihantar ke Sabah dan Sarawak," kata Imran di sini.Kes disiasat mengikut Seskyen 39B Akta Dadah Berbahaya 1952 yang membawa hukuman mati atau penjara seumur hidup serta tidak kurang 15 sebatan.Tambah Imran, Bahagian Siasatan Jenayah Narkotik KLIA telah merampas keseluruhan 56.07 kilogram syabu bernilai RM2.18 juta sejak Januari lalu.


Lelaki gagal pecah mesin ATM

TANAH MERAH, 18 Mei - Cubaan penyamun melarikan wang dalam sebuah mesin juruwang automatik (ATM) awal pagi tadi tidak berjaya.Dalam kejadian pukul 1.59 pagi itu, seorang lelaki gagal pecahkan mesin ATM apabila wang tunai masih berada dalam mesin berkenaan. Menurut Ketua Polis Daerah Tanah Merah, Superintendan Wan Zulfikri Wan Othman kejadian itu disedari oleh kakitangan bank terbabit pada pukul 7.16 pagi tadi, yang terkejut apabila salah satu daripada tiga mesin ATM rosak serta terdapat kesan dicanai di bahagian bawah. Semakan menerusi rakaman kamera litar tertutup (CCTV) yang terdapat di luar premis itu mendapati kelihatan seorang lelaki berjalan kaki dengan membawa sebuah kerusi plastik memasuki ruang yang menempatkan mesin ATM pukul 1.59 pagi.  Lelaki berkenaan juga bertindak menutup CCTV yang terdapat di ruang mesin ATM dan pada mesin ATM dengan menggunakan pita pelekat.

Suspek juga melekatkan kertas minyak pada pintu utama ruang mesin ATM bagi mengelakkan perbuatannya dilihat.  Hasil rakaman CCTV pada bahagian luar premis mendapati suspek berusaha lebih satu jam untuk melarikan wang tunai di mesin ATM tersebut sebaik memasuki bangunan pada pukul 1.59 sebelum keluar semula pada pukul 3.15 pagi dengan menggalas beg.  Jelas Wan Zulfikri hasil pemeriksaan di tempat kejadian mendapati terdapat salah satu mesin ATM telah dipotong pintu menggunakan mesin pencanai.  Bagaimanapun, pintu mesin berkenaan gagal dibuka suspek dan Kes disiasat dibawah Seksyen 380/511 Kanun Keseksaan.  Beliau menyatakan perkara itu kepada pemberita ketika dihubungi hari ini.


Buruh Indonesia maut ditetak, polis tahan rakan senegaranya

KUANTAN, 17 Mei- Polis menahan seorang lelaki warga Indonesia yang disyaki menetak seorang buruh dengan parang sehingga maut selepas dikatakan mengamuk di rumah kongsi di Kampung Semangat, Pekan, dekat sini semalam.Ketua Polis Daerah Pekan Supt Mohd Zaidi Mat Zin berkata kejadian berlaku pada kira-kira pukul 2.30 pagi semasa buruh yang juga warga Indonesia hanya dikenali sebagai Selamet, 45, hendak ke tandas di luar rumah kongsi itu. "Suspek didakwa muncul secara tiba-tiba dalam keadaan mengamuk dan terus menetak mangsa beberapa kali termasuk di leher, dahi, dagu dan bahu selain turut menyebabkan telinga kanan mangsa putus sebelum meninggalkan lokasi kejadian," katanya menerusi kenyataan di sini hari ini. Beliau berkata siasatan awal mendapati abang mangsa yang tinggal di situ, melihat suspek mundar-mandir dengan membawa parang kira-kira 30 minit sebelum kejadian, namun suspek kemudiannya dilihat balik semula ke rumahnya yang terletak kira-kira 50 meter dari rumah didiami mangsa.

Menurutnya suspek yang berusia 32 tahun berjaya ditahan semasa berada di tepi Jalan Pekan-Kuantan berhampiran Kampung Ubai, Kuantan pada pukul 7.30 pagi semalam yang kemudiannya membawa kepada penemuan parang yang dipercayai digunakan dalam kejadian itu. Beliau berkata mayat dibawa ke Hospital Pekan untuk bedah siasat dan kes sedang disiasat mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.


Kontraktor mengaku tidak bersalah cederakan isteri dengan pisau

JOHOR BAHRU, 17 Mei- Seorang kontraktor mengaku tidak bersalah di Mahkamah Sesyen di sini hari ini, atas pertuduhan mendatangkan kecederaan terhadap isterinya Jumaat lepas.Mohd Ghazali Nor Hisham, 33, didakwa mencederakan Aliza Hasan, 32, menggunakan pisau di Taman Desa Rakyat, Pasir Gudang, pada pukul 10.30 pagi, 13 Mei 2022.Pertuduhan dikemukakan mengikut Seksyen 324 Kanun Keseksaan dan boleh dihukum di bawah Seksyen 326A kanun sama yang membawa hukuman penjara sehingga 20 tahun atau didenda atau sebat atau mana-mana dua hukuman berkenaan, jika sabit kesalahan.Timbalan Pendakwa Raya Mohd Khairi Mohamed Said tidak menawarkan jaminan, namun sekiranya mahkamah membenarkan jaminan, beliau mencadangkan wang jaminan RM20,000. Mohd Ghazali yang tidak diwakili peguam memohon dibenarkan jaminan.

Hakim Datuk Ahmad Kamal Arifin Ismail membenarkan jaminan RM10,000 dengan seorang penjamin dengan syarat tambahan tertuduh tidak dibenarkan mendekati mangsa atau saksi kes itu serta melapor diri sekali dalam setiap bulan di balai polis berdekatan.Kes disebut semula pada 19 Jun untuk lantikan peguam dan serahan dokumen.


Pasangan suami isteri direman, disyaki dera kanak-kanak sehingga mati

IPOH, 16 Mei- Pasangan suami isteri yang ditahan semalam kerana disyaki mendera seorang kanak-kanak berumur 8 tahun sehingga maut, direman selama tujuh hari bermula hari ini.  Perintah tersebut dikeluarkan Majistret Anis Hanini Abdullah selepas mendapat permohonan daripada pihak polis. Penahanan suspek yang masing-masing berumur 40 tahun itu dibuat ekoran satu laporan polis dibuat oleh pegawai perubatan yang bertugas di Jabatan Kecemasan dan Trauma, Hospital Raja Permaisuri Bainun (HRPB), kira-kira pukul 3.14 pagi semalam.

(Pasangan suami isteri yang direman kerana disyaki mendera seorang kanak-kanak sehingga maut dibawa keluar dari Mahkamah Majistret Ipoh)

Berdasarkan laporan, kanak-kanak tersebut disahkan meninggal dunia pada pukul 1.45 pagi selepas dibawa ke hospital tersebut. Bedah siasat mendapati terdapat kesan cedera pada tubuh kanak-kanak berkenaan akibat didera.Kes disiasat di bawah Seksyen 302 Kanun Keseksaan kerana membunuh.


Waspada panggilan telefon individu menyamar sebagai pegawai MCMC

KUALA LUMPUR, 16 Mei-Suruhanjaya Komunikasi dan Multimedia Malaysia (MCMC) mengingatkan orang ramai berwaspada dengan panggilan oleh individu tidak dikenali menyamar sebagai pegawai MCMC.MCMC dalam satu notis pemberitahuan, panggilan berkenaan didakwa silakukan seorang lelaki yang mendakwa orang yang dihubunginya telah melakukan kesalahan.Notis makluman daripada MCMC ini susulan seorang pengadu telah dihubungi oleh individu bernama Mohd. Azim Abdul Aziz yang memaklumkan bahawa, talian telefon pengadu telah menghantar pautan-pautan judi dan lucah ke serata telefon di Negeri Sembilan.“Justeru, pengadu tersebut dikehendaki membuat aduan dalam tempoh 30 minit dan sekiranya gagal untuk berbuat demikian boleh menyebabkan talian telefon pengadu disekat dan disenarai hitam oleh pihak penyedia perkhidmatan.“Adalah dimaklumkan bahawa individu yang dimaksudkan iaitu Mohd. Azim Abdul Aziz bukan kakitangan MCMC dan tidak pernah berkhidmat dengan pihak suruhanjaya,” menurut notis MCMC berkenaan.

Menerusi notis sama, MCMC berkata, sebarang pengumuman atau pemakluman mengenai sesuatu urusan berkaitan MCMC lazimnya mengikut saluran rasmi seperti laman sesawang atau menerusi platform media sosial suruhanjaya ini dan bukannya menggunakan nama individu, penggunaan bahasa yang meragukan serta nombor telefon bimbit persendirian.

“Sehubungan itu, MCMC menggesa orang awam untuk tidak mudah terpedaya dengan panggilan sedemikian oleh pihak tidak dikenali," menurut notis itu.“Pada masa sama, segera laporkan perkara tersebut kepada pihak berkuasa seperti Polis Diraja Malaysia (PDRM) untuk perhatian dan tindakan susulan,” katanya.


Dera kanak-kanak tiga tahun, Polis cari penjaga mangsa

KUALA LUMPUR, 15 Mei - Seorang kanak-kanak lelaki berusia tiga tahun cedera selepas disyaki didera penjaganya di sebuah rumah di Pandan Perdana semalam.

Ketua Polis Daerah Ampang Jaya ACP Mohamad Farouk Eshak berkata pihaknya menerima laporan daripada seorang individu pada 1 tengah hari yang terdengar tangisan mangsa di rumah tersebut dan melihat terdapat kesan kecederaan pada muka dan badan kanak-kanak itu.

"Mangsa kini dalam keadaan stabil dan ditempatkan di Wad Pediatrik Hospital Ampang untuk pemerhatian dan rawatan lanjut,” katanya dalam satu kenyataan.

Mohamad Farouk berkata pihaknya kini sedang mengesan penjaga mangsa iaitu seorang lelaki berusia lingkungan 40-an yang disyaki mendera kanak-kanak itu.

Menurutnya, hasil siasatan mendapati suspek adalah penjaga sementara sejak Januari lepas kerana ibu dan bapa mangsa sedang menjalani hukuman penjara atas kesalahan dadah.

"Orang ramai yang mempunyai maklumat berhubung kejadian diminta untuk menghubungi Ibu Pejabat Daerah Ampang Jaya di talian 03- 42892222 atau mana-mana Balai Polis berhampiran bagi menyalurkan sebaran maklumat untuk membantu siasatan,”katanya.

Kes disiasat di bawah Sek 31(1)(a) Akta Kanak- Kanak 2001 yang boleh didenda tidak melebihi RM20,000 atau dipenjara maksimum 10 tahun atau kedua- duanya, jika disabitkan kesalahan.

(Ketua Polis Daerah Ampang Jaya ACP Mohamad Farouk Eshak)


Polis perjelas isu tular lelaki tidak puas hati ditahan

JOHOR BAHRU, 15 Mei - Pegawai polis boleh menghentikan dan menahan mana-mana orang yang disyaki untuk pemeriksaan.

Ketua Polis Daerah Johor Bahru Utara ACP Rupiah Abd Wahid berkata Seksyen 24(1)(a) Akta Polis 1967 dengan jelas menyatakan perkara itu.

“Selain itu, Seksyen 7(1) Akta Pendaftaran Negara 1959 menyatakan bahawa mana-mana pegawai polis semasa menjalankan tugas diberi kuasa secara bertulis boleh memeriksa kad pengenalan mana-mana orang,” menurutnya dalam kenyataan hari ini.

Beliau berkata demikian ketika mengulas video tular seorang lelaki yang meluahkan rasa tidak puas hati dengan tindakan polis melakukan pemeriksaan.

Rupiah berkata anggota Ronda Cegah Jenayah Balai Polis Taman Ungku Tun Aminah telah menahan seorang lelaki yang menaiki kereta jenis Hyundai Elentra pada 5.50 petang semalam dan individu itu dibawa ke balai untuk pemeriksaan lanjut namun dibebaskan sejurus selesai pemeriksaan.

Justeru, beliau menggesa orang ramai agar berhati-hati dan berhemah ketika memberi komen atau menularkan cerita tanpa kesahihan di media sosial.

(Ketua Polis Daerah Johor Bahru Utara ACP Rupiah Abd Wahid)


Reman pemandu treler disambung tiga hari lagi

IPOH, 15 Mei- Perintah reman terhadap pemandu treler bagi membantu siasatan kemalangan yang mengorbankan lima pelajar Universiti Sultan Azlan Shah (USAS) di Lebuhraya Utara Selatan arah utara di Kuala Kangsar, Rabu lepas disambung tiga hari lagi bermula esok.Ketua Polis Daerah Kuala Kangsar, ACP Omar Bakhtiar Yaacob berkata lelaki berusia 28 tahun itu dijangka dituduh di mahkamah selewat-lewatnya Rabu depan."Reman dapat disambung selama tiga hari. Suspek dijangka didakwa sama ada Selasa petang atau Rabu pagi," katanya yang dihubungi hari ini.Media sebelum ini melaporkan pemandu treler berkenaan direman bermula Khamis lepas hingga hari ini bagi membolehkan siasatan lanjut dijalankan mengikut Seksyen 41(1) Akta Pengangkutan Jalan 1987.

Siasatan polis mendapati pemandu itu mempunyai 22 saman trafik dengan daripada jumlah itu, 21 saman telah dibayar termasuk lapan saman berkaitan kesalahan memandu laju.Lima pelajar yang maut ialah Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Iqbal Hasnun Halimi, 23; Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20.


PDRM terima puluhan ribu alamat IP kongsi kandungan lucah kanak-kanak

KUALA LUMPUR, 15 Mei- Polis Diraja Malaysia (PDRM) menerima puluhan ribu alamat protokol internet (IP) yang disyaki berkongsi kandungan lucah kanak-kanak di internet daripada pihak berkuasa antarabangsa sejak enam tahun lepas.Bagaimanapun akibat kekurangan tenaga kerja, jumlah tangkapan dan pemeriksaan yang dilakukan jauh lebih kecil daripada itu.Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11) ACP Siti Kamsiah Hassan berkata sejak 2017 hingga Mac tahun ini, PDRM menerima 93,368 alamat IP yang disyaki terlibat melakukan kegiatan itu daripada sistem perkongsian maklumat yang dianggotai antaranya Polis Antarabangsa (Interpol), Biro Siasatan Persekutuan (FBI) Amerika Syarikat dan National Center For Missing and Exploited Children.Beliau berkata berikutan kekangan kakitangan terlatih untuk menapis dan meneliti maklumat diterima itu, hanya 103 alamat IP diperiksa yang membawa kepada penangkapan 50 individu.“Maklumat yang diterima ini akan diteliti oleh unit siasatan Malaysia Internet Crime Against Children (MICAC) D11 yang ketika ini hanya dianggotai tiga pegawai penyiasat berpangkat Inspektor. “Oleh itu, D11 amat berharap peruntukan yang diumum kerajaan dalam Bajet 2022 melibatkan pertambahan perjawatan dan peruntukan kewangan dapat disalur dengan segera bagi memastikan bahagian ini dapat memainkan peranan yang lebih berkesan dalam menangani jenayah melibatkan kanak-kanak,” katanya kepada Bernama baru-baru ini.Menteri Kewangan Tengku Datuk Seri Zafrul Tengku Abdul Aziz semasa membentangkan Bajet 2022 di Dewan Rakyat tahun lepas berkata peruntukan sebanyak RM13 juta dan 100 jawatan baharu diberi kepada D11 bagi memastikan sebarang bentuk keganasan dan jenayah terhadap golongan kanak-kanak dan wanita dapat dihentikan.Siti Kamsiah berkata kertas kerja perancangan D11 mengenai peruntukan yang diberi itu telah dikemukakan kepada Jabatan Perkhidmatan Awam pada Mac lepas dan kini pihaknya menunggu serta mengharapkan maklum balas yang positif.Beliau berkata melalui peruntukan itu, pihaknya bercadang untuk menubuhkan MICAC di setiap kontinjen polis dengan sekurang-kurangnya seorang anggota penyiasat berbanding hanya tiga pegawai penyiasat di peringkat Bukit Aman ketika ini.Katanya ia berikutan kegiatan melayari termasuk memuat naik dan memuat turun kandungan lucah kanak-kanak dilihat semakin meningkat setiap tahun.

“Berdasarkan maklumat yang kita terima, pada 2017 hanya 46 alamat IP disyaki terlibat dalam kegiatan itu dan ia meningkat kepada 2,660 alamat IP pada 2018, 2019 (9,017 alamat IP), 2020 (18,508 alamat IP), 2021 (48,752 alamat IP) dan 14,385 alamat IP pada tiga bulan pertama tahun ini.“Jumlah penahanan juga menunjukkan peningkatan iaitu pada 2017 hingga 2019 hanya dua individu ditahan, kemudian meningkat kepada 22 orang pada 2020 dan 24 individu pada tahun lepas, manakala untuk tiga bulan pertama ini, dua orang telah ditahan kerana terlibat dalam kegiatan itu,” katanya.Menurutnya trend peningkatan itu amat membimbangkan malah terdapat agensi-agensi penguatkuasaan antarabangsa yang menawarkan kerjasama kepada PDRM untuk mempertingkatkan lagi tindakan penguatkuasaan bagi membanteras kegiatan berkenaan.“Ini adalah masa yang amat perlu untuk kita memperkasakan Bahagian D11 dan unit MICAC dari segi perjawatan serta peralatan supaya lebih banyak data berkaitan kegiatan ini dapat dianalisis dan seterusnya membawa kepada penahanan mereka yang terlibat,” katanya.Siti Kamsiah berkata penahanan pedofilia berusia 41 tahun berasal dari Lundu, Sarawak, yang dijatuhi hukuman penjara 48 tahun enam bulan dan 15 sebatan pada tahun lepas merupakan contoh penahanan yang dibuat melalui sistem perkongsian maklumat itu.“Pedofilia itu bukan sahaja memuat naik video lucah kanak-kanak di ‘dark web’ atau web tertutup malah ada mengaku mencabul dan melakukan amang seksual terhadap kanak-kanak sejak dia belajar di sebuah universiti tempatan di Selangor pada 2002.“Dia juga mengaku berkongsi perbuatan terkutuk itu dengan pedofilia lain di ‘dark web’ sekali gus menjadi dorongan perbuatan berkenaan diikuti oleh pedofilia lain,” katanya.


Penolong penguat kuasa KPDNHEP minta rasuah RM3,000, direman empat hari

GEORGETOWN, 14 Mei- Seorang Penolong penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang direman selama empat hari di Mahkamah Majistret George Town, hari ini selepas dipercayai meminta rasuah bernilai RM3,000.  Perintah tahanan reman bermula hari ini sehingga 17 Mei itu dikeluarkan Majistret Tunku Intan Nadiah Tunku Mohammed Nazarin selepas Pegawai Pendakwa Suruhanjaya Pencegahan Rasuah Malaysia (SPRM), G. Jayaraj membuat permohonan di Mahkamah.  Suspek yang berusia 48 tahun itu tiba di mahkamah pada jam 10. 30 pagi berpakaian baju lokap Suruhanjaya Pencegahan Rasuah Malaysia (SPRM).  Suspek yang bertugas sebagai Penolong Pegawai Penguatkuasa KPDNHEP Timur Laut di George Town ditahan petang semalam di Bayan Baru ketika menerima wang berkenaan daripada pengadu.  Wang tersebut dipercayai sebagai balasan untuk menyelesaikan kes yang berlaku pada tahun lalu serta tidak diambil tindakan ke atas pengadu atas kesalahan memiliki gas petroleum cecair (LPG) bersubsidi melebihi had kuantiti dibenarkan.  Suspek dipercayai melakukan kesalahan itu sejak tahun lalu dan pengadu berkenaan membuat laporan kepada SPRM awal bulan ini.  Siasatan dijalankan mengikut Seksyen 17(a) Akta SPRM 2009 dan suspek ditidak diwakili peguam.

(Suspek yang bertugas sebagai Penolong Pegawai Penguatkuasa KPDNHEP Timur Laut di George Town ditahan petang semalam di Bayan Baru ketika menerima wang berkenaan daripada pengadu)


Tiga sekawan didakwa, tembak mati seorang lelaki di Bukit Bintang

KUALA LUMPUR, 13 Mei - Tiga rakan dihadapkan ke Mahkamah Majistret di sini hari ini atas pertuduhan membunuh seorang lelaki di sebuah hotel di Bukit Bintang, pada minggu lepas.T. Muniswaran, 49; S. Katharavello, 52; dan Mohd Zulbihar Ali Khan Kamaldin, 48, didakwa bersama-sama membunuh S. Prabah, 49, di sebuah bilik di Hotel Capitol, Jalan Bulan, Off Jalan Bukit Bintang di sini, pukul 6.05 petang hingga 6.40 petang pada 3 Mei lepas.Pendakwaan dikemukakan mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mati, jika sabit kesalahan.Ketiga-tiga mereka mengangguk faham selepas pertuduhan dibacakan di hadapan Majistret Wong Chai Sia dan tiada pengakuan direkodkan daripada mereka kerana kes bunuh di bawah bidang kuasa Mahkamah Tinggi.Mahkamah menetapkan 13 Julai ini untuk sebutan semula kes bagi serahan laporan kimia.Pendakwaan dikendalikan Timbalan Pendakwa Raya Phulrani Kaur, manakala kesemua tertuduh tidak diwakili peguam. Media sebelum ini melaporkan mangsa ditemukan maut dengan kesan tembakan di dahi dalam kejadian di sebuah bilik hotel di Bukit Bintang sejam selepas dia mendaftar masuk.

(Seorang lelaki ditembak di dahi dalam kejadian di sebuah bilik hotel di Bukit Bintang sejam selepas dia mendaftar masuk, 3 Mei lalu)


Gadis remaja hadapi pertuduhan membunuh anaknya yang baru lahir dibenarkan ikat jamin

PUTRAJAYA, 13 Mei - Seorang remaja perempuan yang menghadapi pertuduhan membunuh anak lelakinya yang baru lahir dibenarkan diikat jamin oleh Mahkamah Rayuan hari ini sementara menunggu perbicaraan selesai.Panel tiga anggota terdiri daripada Hakim Datuk Yaacob Md Sam, Datuk Wira Ahmad Nasfy Yasin dan Datuk Hashim Hamzah, membenarkan gadis itu diikat jamin RM20,000 dengan seorang penjamin dengan seorang penjamin tempatan.Hakim berkata ikat jamin itu hanya akan berkuat kuasa selepas gadis itu dibebaskan daripada penilaian psikiatri di Hospital Permai, Tampoi di Johor.Beliau berkata gadis berusia 15 tahun itu dan penjaminnya mesti melaporkan diri di balai polis Chukai di Kemaman, Terengganu sebulan sekali sebelum atau pada hari ke-7 setiap bulan sehingga kesnya diselesaikan.Tambah beliau, remaja itu dan penjaminnya mesti hadir ke mahkamah, melainkan dikecualikan oleh mahkamah dan dia tidak boleh dibawa keluar negara tanpa kebenaran daripada mahkamah.Jika terdapat permohonan supaya remaja itu dibawa keluar negara, permohonan itu mesti dibuat di mahkamah tempat pertuduhan difailkan.Sebelum perbicaraan permohonan ikat jamin gadis itu bermula, hakim membuat perintah supaya identiti gadis itu tidak didedahkan.Gadis itu didakwa di Mahkamah Majistret Kemaman pada 15 Feb tahun ini atas pertuduhan membunuh bayinya di sebuah rumah di Seri Bandi di Kemaman, Terengganu, antara 7 pagi dan 9 pagi pada 8 Feb.Dia bagaimanapun, ditolak ikat jamin sementara menunggu perbicaraan dan permohonannya untuk dirujuk untuk penilaian kesihatan mental juga ditolak oleh mahkamah majistret.Remaja itu kemudiannya memfailkan permohonan di Mahkamah Tinggi Terengganu untuk menyemak keputusan mahkamah majistret yang tidak membenarkan permohonannya untuk dibebaskan dengan ikat jamin tetapi tidak berjaya dan dia kekal dalam tahanan.Mahkamah Tinggi, pada 8 Mac lalu bagaimanapun membenarkan sebahagian daripada permohonan semakan gadis itu dengan memerintahkan dia dirujuk untuk penilaian psikiatri.Dia kemudian memfailkan permohonan baharu untuk jaminan di Mahkamah Rayuan.Remaja itu didakwa mengikut Seksyen 302 Kanun Keseksaan, yang membawa hukuman mati jika sabit kesalahan.Bagaimanapun, pesalah di bawah umur 18 tahun tidak boleh dihukum mati di bawah Seksyen 97(2) Akta Kanak-Kanak 2001 dan mungkin dipenjarakan selama tempoh seperti yang ditentukan oleh Yang di-Pertuan Agong, Sultan atau Yang Dipertua Negeri, bergantung di mana kesalahan itu berlaku.-BERNAMA

(Gadis berusia 15 tahun itu dituduh membunuh bayinya di sebuah rumah di Seri Bandi di Kemaman, Terengganu, antara 7 pagi dan 9 pagi pada 8 Februari lalu)